รัฐบาลไทย-ข่าวทำเนียบรัฐบาล-สรุปข่าวการประชุมคณะรัฐมนตรี 25 พฤษภาคม 2564
วันอังคารที่ 25 พฤษภาคม 2564
สรุปข่าวการประชุมคณะรัฐมนตรี 25 พฤษภาคม 2564
นายกรัฐมนตรี เป็นประธานการประชุมคณะรัฐมนตรีผ่านระบบ Video Conference ณ ห้อง PMOC ชั้น 2 ตึกไทยคู่ฟ้า ทําเนียบรัฐบาล ซึ่งสรุปสาระสําคัญดังนี้
http://www.thaigov.go.th
(โปรดตรวจสอบมติคณะรัฐมนตรีที่เป็นทางการจากสํานักเลขาธิการคณะรัฐมนตรีอีกครั้ง)
วันนี้ (25 พฤษภาคม 2564) เวลา 09.00 น.พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรีผ่านระบบ Video Conference ณ ห้อง PMOC ชั้น 2 ตึกไทยคู่ฟ้า ทําเนียบรัฐบาล ซึ่งสรุปสาระสําคัญดังนี้
กฎหมาย
1.  เรื่อง  ร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. .... (การปรับปรุงมาตรการภาษีเพื่อสนับสนุน
วิสาหกิจเพื่อสังคม)
2.  เรื่อง  ร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. .... รวม 4 ฉบับ [(ขยายระยะเวลามาตรการภาษีเพื่อ สนับสนุนการพัฒนาบุคลากรสําหรับอุตสาหกรรม 4.0 และมาตรการภาษีเพื่อรองรับการย้ายฐานการผลิตของนักลงทุนต่างชาติ (Thailand Plus Package)]
3.  เรื่อง  ร่างพระราชบัญญัติระเบียบข้าราชการพลเรือน (ฉบับที่ ..) พ.ศ. .... และร่างพระราชบัญญัติระเบียบข้าราชการรัฐสภา (ฉบับที่ ..) พ.ศ. ....
4.  เรื่อง  ร่างพระราชบัญญัติระเบียบข้าราชการฝ่ายอัยการ (ฉบับที่ ..) พ.ศ. ....
5.  เรื่อง  ร่างกฎกระทรวงว่าด้วยรถยนต์รับจ้างบรรทุกคนโดยสารไม่เกินเจ็ดคนผ่านระบบอิเล็กทรอนิกส์ พ.ศ. ....
6.  เรื่อง  ร่างกฎกระทรวง ฉบับที่ .. (พ.ศ. ....) กรณีการกําหนดหลักเกณฑ์ วิธีการ และเงื่อนไขเพื่อรองรับการใช้บังคับพระราชบัญญัติแก้ไขเพิ่มเติมประมวลรัษฎากร (ฉบับที่ 53) พ.ศ. 2564 รวม 2 ฉบับ
7.  เรื่อง  ร่างกฎกระทรวงการอนุญาตจัดตั้งและการเลิกดําเนินการเขตปลอดอากร (ฉบับที่ ..) พ.ศ. .... และร่างกฎกระทรวงการอนุญาตประกอบกิจการในเขตปลอด
อากร (ฉบับที่ ..) พ.ศ. .... รวม 2 ฉบับ
8.  เรื่อง  ร่างประกาศกระทรวงพาณิชย์ เรื่อง กําหนดให้รถจักรยานยนต์ใช้แล้วเป็นสินค้าที่ต้องห้ามในการนําเข้ามาในราชอาณาจักร พ.ศ. ....
9.  เรื่อง  ร่างพระราชกฤษฎีกายกเลิกพระราชกฤษฎีกาควบคุมการส่งออกไปนอกราชอาณาจักรซึ่งสินค้าบางอย่าง (ฉบับที่ 29) พ.ศ. 2509 พ.ศ. ....
10.  เรื่อง  ร่างประกาศกระทรวงการคลัง เรื่อง กําหนดอัตรา หลักเกณฑ์ วิธีการ และเงื่อนไขการจ่ายค่าตอบแทนในที่ดินของรัฐให้แก่กระทรวงการคลัง ตามมาตรา 17 แห่งพระราชบัญญัติว่าด้วยการเวนคืนและการได้มาซึ่งอสังหาริมทรัพย์ พ.ศ. 2562 พ.ศ. ....
เศรษฐกิจ สังคม
11.  เรื่อง  การแก้ไขปัญหาผู้ได้รับผลกระทบจากโครงการโปร่งขุนเพชร จังหวัดชัยภูมิ
12.  เรื่อง  ขอยกเลิกโครงการก่อสร้างอาคารที่พักข้าราชการกองบัญชาการกองทัพไทยพื้นที่ประชาชื่น และโอนงบประมาณที่ตั้งไว้สําหรับรายการดังกล่าวในปีงบประมาณ พ.ศ. 2564 ไปสมทบเป็นค่างานก่อสร้างโครงการก่อสร้างบ้านพักข้าราชการกองบัญชาการกองทัพไทย ระยะที่ 2
13.  เรื่อง  ขออนุมัติงบกลาง รายการเงินสํารองจ่ายเพื่อกรณีฉุกเฉินหรือจําเป็น เพื่อดําเนินงานโครงการเพิ่มประสิทธิภาพการควบคุมโรคใบด่างมันสําปะหลังแบบ
ครอบคลุมพื้นที่
14.  เรื่อง  ข้อเสนอเชิงนโยบายในการจัดระบบบริการและระบบประกันสุขภาพสําหรับผู้ต้องขังที่มีปัญหาสถานะบุคคลและต่างด้าวในเรือนจํา
15.  เรื่อง  หลักเกณฑ์การกําหนดค่าตอบแทน ค่าใช้จ่าย เบี้ยประชุม และประโยชน์ตอบแทนอื่นของคณะอนุกรรมการชุดหลักในคณะกรรมการการอุดมศึกษา และคณะกรรมการมาตรฐานการอุดมศึกษา ตามพระราชบัญญัติระเบียบบริหารราชการกระทรวงการอุดมศึกษา วิทยาศาสตร์ วิจัยและนวัตกรรม พ.ศ. 2562
16.  เรื่อง  มติคณะกรรมการสิ่งแวดล้อมแห่งชาติ ครั้งที่ 1/2564
17.  เรื่อง  รายงานผลการกู้เงินเพื่อปรับโครงสร้างหนี้พันธบัตรรัฐบาล ที่ครบกําหนดเมื่อวันที่ 31 มีนาคม 2564
18.  เรื่อง  รายงานผลการปฏิบัติงานของสํานักงานการตรวจเงินแผ่นดิน ประจําปีงบประมาณ พ.ศ. 2563
19.  เรื่อง  ผลการพิจารณารายงานความก้าวหน้าการติดตามการปฏิรูปประเทศด้านสังคม เรื่อง การคุ้มครองกลุ่มชาติพันธุ์และการจัดทําร่างพระราชบัญญัติส่งเสริมและอนุรักษ์กลุ่มชาติพันธุ์ พ.ศ. .... ของคณะกรรมาธิการการพัฒนาสังคม และกิจการเด็ก เยาวชน สตรี ผู้สูงอายุ คนพิการ และผู้ด้อยโอกาส วุฒิสภา
20.  เรื่อง  ผลการพิจารณารายงานของคณะกรรมาธิการวิสามัญพิจารณาศึกษาหาแนวทางการแก้ไขปัญหาเกี่ยวกับการใช้กัญชา กัญชง และกระท่อมอย่างเป็นระบบ สภาผู้แทนราษฎร
21.  เรื่อง  รายงานสรุปผลการพิจารณาต่อข้อเสนอแนะมาตรการหรือแนวทางในการส่งเสริมและคุ้มครองสิทธิมนุษยชน และข้อเสนอแนะในการแก้ไขปรับปรุงกฎหมายเพื่อให้สอดคล้องกับหลักสิทธิมนุษยชน กรณีโครงการก่อสร้างเขื่อนป้องกันตลิ่งริมทะเล อาจส่งผลกระทบต่อสิ่งแวดล้อมและชุมชน
22.  เรื่อง  มติสมัชชาสุขภาพแห่งชาติ ครั้งที่ 13 พ.ศ. 2563
23.  เรื่อง  ผลการพิจารณารายงานการพิจารณาศึกษา เรื่อง การจัดตั้งเทศบาลนครแม่สอดเป็นองค์กรปกครองส่วนท้องถิ่นรูปแบบพิเศษ “นครแม่สอด” ของคณะกรรมาธิการการปกครองท้องถิ่น วุฒิสภา
24.  เรื่อง  ผลการพิจารณารายงานการพิจารณาศึกษา เรื่อง การปฏิบัติตามกฎหมายของโครงการก่อสร้างทางรถไฟยกระดับ และถนนยกระดับในเขตกรุงเทพมหานคร และการใช้ประโยชน์ที่ดินของการรถไฟแห่งประเทศไทย (โฮปเวลล์) ของคณะกรรมาธิการการกฎหมาย การยุติธรรมและสิทธิมนุษยชน สภาผู้แทนราษฎร
25.  เรื่อง  รายงานประจําปีเกี่ยวกับการปฏิบัติตามพระราชบัญญัติการผังเมือง พ.ศ. 2562 (ปีงบประมาณ พ.ศ. 2563)
26.  เรื่อง  รายงานผลการดําเนินงานด้านการควบคุมและป้องกันการแพร่ระบาดโรคติดเชื้อไวรัสโคโรนา 2019 (โควิด-19) ของกรมราชทัณฑ์
27.  เรื่อง  การขยายระยะเวลาประกาศสถานการณ์ฉุกเฉินในทุกเขตท้องที่ทั่วราชอาณาจักร
28.  เรื่อง  สรุปผลการประชุมคณะกรรมการบริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด - 19) ครั้งที่ 7/2564
29.  เรื่อง  ผลการบริหารจัดการทรัพยากรน้ําของรัฐบาลภายใต้แผนแม่บทการบริหารจัดการทรัพยากรน้ํา 20 ปี (พ.ศ. 2561 – 2580)
30.  เรื่อง  อนุมัติงบประมาณรายการค่าใช้จ่ายการแก้ไขและป้องกันโรคติดเชื้อไวรัสโคโรนา 2019 ในเรือนจําและทัณฑสถาน จากงบกลาง รายการค่าใช้จ่ายในการบรรเทาแก้ไขปัญหา และเยียวยาผู้ได้รับผลกระทบจากการระบาดของโรคติดเชื้อไวรัสโคโรนา 2019
ต่างประเทศ
31. เรื่อง  การแก้ไขเอกสารประกอบสัญญาเงินกู้ระหว่างกระทรวงการคลังกับสถาบันการเงินระหว่างประเทศเพื่อรองรับการยุติการใช้ London Interbank Offered Rate (LIBOR) เป็นอัตราดอกเบี้ยอ้างอิง
32.  เรื่อง  สรุปผลการประชุมสมัชชาสิ่งแวดล้อมแห่งสหประชาชาติ สมัยที่ 5 ผ่านระบบออนไลน์
33.  เรื่อง  การรับรองร่างปฏิญญากรุงโซลในการประชุมระดับผู้นํากรอบหุ้นส่วนเพื่อการเจริญเติบโตสีเขียวและเป้าหมายโลกปี ค.ศ. 2030 (Partnering for Green Growth and Global Goals 2030: P4G) ครั้งที่ 2
34.  เรื่อง  การรับรองร่างปฏิญญาทางการเมืองในการประชุมสมัชชาสหประชาชาติสมัยพิเศษว่าด้วยการต่อต้านการทุจริต ค.ศ. 2021
35.  เรื่อง  (ร่าง) แถลงการณ์ร่วม (Joint Statement) ระหว่างสํานักงานนโยบายและแผนทรัพยากรธรรมชาติและสิ่งแวดล้อมของราชอาณาจักรไทยกับกรมสิ่งแวดล้อมของสมาพันธรัฐสวิส ในความร่วมมือด้านการเปลี่ยนแปลงสภาพภูมิอากาศ
แต่งตั้ง
36.  เรื่อง  การแต่งตั้งโฆษกกระทรวงแรงงาน (ฝ่ายการเมือง)
37.  เรื่อง  ขอแจ้งเปลี่ยนแปลงโฆษกสํานักงานสภาพัฒนาการเศรษฐกิจและสังคมแห่งชาติ
38.  เรื่อง  การแต่งตั้งข้าราชการพลเรือนสามัญให้ดํารงตําแหน่งประเภทวิชาการระดับทรงคุณวุฒิ (สํานักนายกรัฐมนตรี)
39.  เรื่อง  การแต่งตั้งข้าราชการพลเรือนสามัญให้ดํารงตําแหน่งประเภทบริหารระดับสูง (กระทรวงดิจิทัลเพื่อเศรษฐกิจและสังคม)
40.  เรื่อง  การต่อเวลาการดํารงตําแหน่งของปลัดกระทรวงยุติธรรม (ครั้งที่ 1)
41.  เรื่อง  การแต่งตั้งกรรมการผู้ทรงคุณวุฒิในคณะกรรมการคดีพิเศษ
*******************
สํานักโฆษก สํานักเลขาธิการนายกรัฐมนตรี โทร. 0 2288-4396
กฎหมาย
1. เรื่อง ร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. .... (การปรับปรุงมาตรการภาษีเพื่อสนับสนุนวิสาหกิจเพื่อสังคม)
คณะรัฐมนตรีมีมติอนุมัติหลักการร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. .... ตามที่กระทรวงการคลัง (กค.) เสนอ และให้ส่งสํานักงานคณะกรรมการกฤษฎีกาตรวจพิจารณา แล้วดําเนินการต่อไปได้ ทั้งนี้ ให้ กค. รับความเห็นและข้อสังเกตของสํานักงบประมาณและสํานักงานสภาพัฒนาการเศรษฐกิจและสังคมแห่งชาติไปพิจารณาดําเนินการต่อไป และให้สํานักงานส่งเสริมวิสาหกิจเพื่อสังคมร่วมกับหน่วยงานที่เกี่ยวข้องรับข้อสังเกตของสํานักงานสภาพัฒนาการเศรษฐกิจและสังคมแห่งชาติไปพิจารณาดําเนินการต่อไป
ทั้งนี้ ร่างพระราชกฤษฎีกาที่ กค. เสนอ เป็นการปรับปรุงสิทธิประโยชน์ทางภาษีแก่วิสาหกิจเพื่อสังคมและบุคคลซึ่งให้การสนับสนุนกิจการของวิสาหกิจเพื่อสังคมหรือกองทุนส่งเสริมวิสาหกิจเพื่อสังคม เพื่อให้สอดคล้องกับพระราชบัญญัติส่งเสริมวิสาหกิจเพื่อสังคม พ.ศ. 2562 โดยยกเว้นภาษีเงินได้ให้แก่บริษัทหรือห้างหุ้นส่วนนิติบุคคลซึ่งประกอบกิจการวิสาหกิจเพื่อสังคม และบริษัทหรือห้างหุ้นส่วนนิติบุคคลผู้สนับสนุนวิสาหกิจเพื่อสังคม รวมถึงยกเว้นภาษีเงินได้ให้แก่บุคคลธรรมดาผู้สนับสนุนวิสาหกิจเพื่อสังคม ตั้งแต่วันที่พระราชกฤษฎีกานี้มีผลใช้บังคับจนถึงวันที่ 31 ธันวาคม 2566 ทั้งนี้ เพื่อเป็นการส่งเสริมและสนับสนุนการดําเนินกิจการของวิสาหกิจเพื่อสังคม
สาระสําคัญของร่างพระราชกฤษฎีกา
1. ให้ยกเลิกพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ 621) พ.ศ. 2559
2. กําหนดบทนิยามคําว่า “วิสาหกิจเพื่อสังคม” “กองทุนส่งเสริมวิสาหกิจเพื่อสังคม” และ “ระบบบริจาคอิเล็กทรอนิกส์”
3. กําหนดให้ยกเว้นภาษีเงินได้นิติบุคคลแก่บริษัทหรือห้างหุ้นส่วนนิติบุคคลที่ได้รับการจดทะเบียนวิสาหกิจเพื่อสังคมประเภทที่ไม่ประสงค์จะแบ่งปันกําไร ตั้งแต่วันที่มีวัตถุประสงค์เพื่อสังคมเป็นเป้าหมายหลักของกิจการ กรณีวิสาหกิจเพื่อสังคมเปลี่ยนแปลงประเภทเป็นประสงค์จะแบ่งปันกําไร ให้หมดสิทธิยกเว้นภาษีเงินได้นิติบุคคล และต้องนําเงินได้ที่ได้ใช้สิทธิไปแล้วไปรวมคํานวณภาษีเงินได้นิติบุคคลในรอบระยะเวลาบัญชีที่ได้ใช้สิทธินั้น
4. กําหนดให้บุคคลธรรมดา บริษัทหรือห้างหุ้นส่วนนิติบุคคลได้รับยกเว้นภาษีเงินได้ โดยสามารถหักลดหย่อนหรือหักรายจ่ายเงินลงทุนในหุ้นหรือการเป็นหุ้นส่วนเพื่อจัดตั้ง หรือเพิ่มทุนบริษัทหรือห้างหุ้นส่วนนิติบุคคลที่ได้รับการจดทะเบียนวิสาหกิจเพื่อสังคมและได้จดแจ้งการเป็นวิสาหกิจเพื่อสังคม โดยบุคคลธรรมดาหักลดหย่อนไม่เกิน 100,000 บาทสําหรับปีภาษี และบริษัทหรือห้างหุ้นส่วนนิติบุคคลหักรายจ่ายได้ตามจริง ทั้งนี้ ผู้ใช้สิทธิต้องถือหุ้นหรือเป็นหุ้นส่วนจนกว่าวิสาหกิจเพื่อสังคมนั้นเลิกกิจการ
5. กําหนดให้บริษัทหรือห้างหุ้นส่วนนิติบุคคลได้รับยกเว้นภาษีเงินได้โดยสามารถหักรายจ่ายเงินหรือทรัพย์สินที่โอนให้วิสาหกิจเพื่อสังคมที่ได้จดแจ้งการเป็นวิสาหกิจเพื่อสังคม โดยไม่มีค่าตอบแทนผ่านระบบบริจาคอิเล็กทรอนิกส์ ตั้งแต่วันที่พระราชกฤษฎีกานี้มีผลใช้บังคับจนถึงวันที่ 31 ธันวาคม 2566 แต่เมื่อรวมกับรายจ่ายเพื่อการกุศลสาธารณะหรือเพื่อการสาธารณประโยชน์แล้ว ต้องไม่เกินร้อยละ 2 ของกําไรสุทธิ
6. กําหนดให้บุคคลธรรมดา บริษัทหรือห้างหุ้นส่วนนิติบุคคลสามารถหักลดหย่อนหรือหักรายจ่ายสําหรับการบริจาคผ่านระบบอิเล็กทรอนิกส์ให้แก่กองทุนส่งเสริมวิสาหกิจเพื่อสังคม ตั้งแต่วันที่พระราชกฤษฎีกานี้มีผลใช้บังคับจนถึงวันที่ 31 ธันวาคม 2566 โดยบุคคลธรรมดาหักลดหย่อนเท่าที่บริจาค แต่เมื่อรวมกับเงินบริจาคอื่นแล้ว ต้องไม่เกินร้อยละ 10 ของเงินได้พึงประเมินหลังหักค่าใช้จ่ายและหักลดหย่อน และบริษัทหรือห้างหุ้นส่วนนิติบุคคลหักรายจ่ายเท่าที่บริจาค แต่เมื่อรวมกับรายจ่ายเพื่อการกุศลสาธารณะหรือเพื่อการสาธารณประโยชน์แล้ว ต้องไม่เกินร้อยละ 2 ของกําไรสุทธิ
7. กําหนดให้บุคคลธรรมดา บริษัทหรือห้างหุ้นส่วนนิติบุคคลได้รับยกเว้นภาษีเงินได้ ภาษีมูลค่าเพิ่ม ภาษีธุรกิจเฉพาะ และอากรแสตมป์สําหรับการโอนทรัพย์สิน การขายสินค้า หรือการกระทําตราสารอันเนื่องมาจากการโอนทรัพย์สินตามข้อ 5. หรือการบริจาคตามข้อ 6. โดยต้องไม่นําต้นทุนมาหักเป็นค่าใช้จ่ายหรือรายจ่ายในการคํานวณภาษีเงินได้ ทั้งนี้ ตั้งแต่วันที่พระราชกฤษฎีกานี้มีผลใช้บังคับจนถึงวันที่ 31 ธันวาคม 2566
8. กําหนดหลักเกณฑ์ วิธีการ และเงื่อนไขการได้รับสิทธิประโยชน์ทางภาษีของบริษัทหรือห้างหุ้นส่วนนิติบุคคลที่ได้รับอนุมัติเป็นวิสาหกิจเพื่อสังคม (ต้องมีวัตถุประสงค์เพื่อสังคมเป็นเป้าหมายหลักของกิจการและได้รับจดแจ้งการเป็นวิสาหกิจเพื่อสังคม)
9. กําหนดให้บริษัทหรือห้างหุ้นส่วนนิติบุคคลที่ได้รับอนุมัติเป็นวิสาหกิจเพื่อสังคมตามพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ 621) พ.ศ. 2559 และได้รับการจดทะเบียนแล้ว และผู้สนับสนุนวิสาหกิจเพื่อสังคมนั้นได้รับสิทธิประโยชน์ทางภาษีตามพระราชกฤษฎีกานี้
2. เรื่อง ร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. .... รวม 4 ฉบับ [(ขยายระยะเวลามาตรการภาษีเพื่อสนับสนุนการพัฒนาบุคลากรสําหรับอุตสาหกรรม 4.0 และมาตรการภาษีเพื่อรองรับการย้ายฐานการผลิตของนักลงทุนต่างชาติ (Thailand Plus Package)]
คณะรัฐมนตรีมีมติอนุมัติหลักการ 1. ร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. .... (มาตรการภาษีเพื่อสนับสนุนการพัฒนาบุคลากรสําหรับอุตสาหกรรม 4.0) 2. ร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. .... (มาตรการภาษีเพื่อส่งเสริมการลงทุนในระบบอัตโนมัติ) 3. ร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. .... (มาตรการภาษีเพื่อส่งเสริมการจ้างบุคลากรที่มีทักษะสูง) 4. ร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. .... (มาตรการภาษีเพื่อส่งเสริมการพัฒนาบุคลากรให้มีทักษะสูง) รวม 4 ฉบับ ตามที่กระทรวงการคลัง (กค.) เสนอ และให้ส่งสํานักงานคณะกรรมการกฤษฎีกาตรวจพิจารณา แล้วดําเนินการต่อไปได้
ทั้งนี้ ร่างพระราชกฤษฎีกาทั้ง 4 ฉบับ ที่ กค. เสนอ เป็นการขอขยายระยะเวลาการกําหนดสิทธิประโยชน์ทางภาษี เพื่อเป็นการจูงใจนักลงทุนให้มีการส่งเสริมการพัฒนาอุตสาหกรรมและบุคลากรสําหรับอุตสาหกรรม 4.0 ส่งเสริมการลงทุนในเครื่องจักรและโปรแกรมคอมพิวเตอร์ที่เชื่อมต่อกับเครื่องจักรตามโครงการลงทุนในระบบอัตโนมัติ ส่งเสริมการจ้างบุคลากรที่มีทักษะสูง และส่งเสริมการพัฒนาบุคลากรให้มีทักษะสูง โดยยกเว้นภาษีเงินได้ให้แก่บริษัทหรือห้างหุ้นส่วนนิติบุคคลที่บริจาคทรัพย์สินให้แก่ศูนย์ส่งเสริมการพัฒนาบุคลากรสําหรับอุตสาหกรรม 4.0 ที่จัดตั้งโดยสถานศึกษา แต่ไม่รวมถึงโรงเรียนนอกระบบตามกฎหมายว่าด้วยโรงเรียนเอกชน และยกเว้นภาษีเงินได้ให้แก่บริษัทหรือห้างหุ้นส่วนนิติบุคคลที่ลงทุนในระบบอัตโนมัติ นอกจากนี้ ยังเป็นการยกเว้นภาษีเงินได้ให้แก่บริษัทหรือห้างหุ้นส่วนนิติบุคคลที่ได้มีการจ้างงานบุคลากรผู้มีทักษะสูง ด้านวิทยาศาสตร์ เทคโนโลยี วิศวกรรมศาสตร์ หรือคณิตศาสตร์ ตลอดจนยกเว้นภาษีเงินได้ให้แก่บริษัทหรือห้างหุ้นส่วนนิติบุคคลสําหรับรายจ่ายเกี่ยวกับการส่งเสริมการพัฒนาบุคลากรให้มีทักษะสูงออกไปอีก 2 ปี จากเดิมสิ้นสุดวันที่ 31 ธันวาคม 2563 เป็นสิ้นสุดวันที่ 31 ธันวาคม 2565 เพื่อเป็นการส่งเสริมการลงทุนให้มีการพัฒนาอุตสาหกรรมเพื่อรองรับการย้ายฐานการผลิตของนักลงทุนต่างชาติ และเพิ่มขีดความสามารถในการแข่งขันของประเทศไทยได้อย่างต่อเนื่อง
สาระสําคัญของร่างพระราชกฤษฎีกา
1. ร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. .... (มาตรการภาษีเพื่อสนับสนุนการพัฒนาบุคลากรสําหรับอุตสาหกรรม 4.0) เป็นการกําหนดให้ยกเว้นภาษีเงินได้นิติบุคคล ภาษีมูลค่าเพิ่ม ภาษีธุรกิจเฉพาะ และอากรแสตมป์ให้แก่บริษัทหรือห้างหุ้นส่วนนิติบุคคลสําหรับการบริจาคเครื่องจักร ส่วนประกอบ อุปกรณ์ เครื่องมือเพื่อระบบอัตโนมัติสําหรับอุตสาหกรรม 4.0 หรือโปรแกรมคอมพิวเตอร์ที่เชื่อมต่อกับเครื่องจักรเพื่อระบบอัตโนมัติสําหรับอุตสาหกรรม 4.0 ในส่วนที่จ่ายไป (หักรายจ่ายได้ 3 เท่า) ให้แก่ศูนย์ส่งเสริมการพัฒนาบุคลากรสําหรับอุตสาหกรรม 4.0 ที่จัดตั้งโดยสถานศึกษาของรัฐ สถาบันอุดมศึกษาเอกชนตามกฎหมายว่าด้วยสถาบันอุดมศึกษาเอกชน หรือโรงเรียนเอกชนตามกฎหมายว่าด้วยโรงเรียนเอกชนสําหรับการบริจาคทรัพย์สินตั้งแต่วันที่ 1 มกราคม 2564 ถึงวันที่ 31 ธันวาคม 2565 แต่ไม่รวมถึงโรงเรียนนอกระบบตามกฎหมายว่าด้วยโรงเรียนเอกชน
2. ร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. .... (มาตรการภาษีเพื่อส่งเสริมการลงทุนในระบบอัตโนมัติ) เป็นการกําหนดให้ยกเว้นภาษีเงินได้ให้แก่บริษัทหรือห้างหุ้นส่วนนิติบุคคล สําหรับเงินได้เป็นจํานวนร้อยละหนึ่งร้อย (2 เท่า) ของรายจ่ายที่เป็นค่าใช้จ่ายเพื่อการลงทุนในเครื่องจักรและโปรแกรมคอมพิวเตอร์ที่เชื่อมต่อกับเครื่องจักรตามโครงการลงทุนในระบบอัตโนมัติ แต่ไม่ใช่เป็นการซ่อมแซมให้คงสภาพเดิม สําหรับรายจ่ายที่ได้จ่ายไปตั้งแต่วันที่ 1 มกราคม 2564 ถึงวันที่ 31 ธันวาคม 2565
3. ร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. .... (มาตรการภาษีเพื่อส่งเสริมการจ้างบุคลากรที่มีทักษะสูง) เป็นการกําหนดให้ยกเว้นภาษีเงินได้ให้แก่บริษัทหรือห้างหุ้นส่วนนิติบุคคล สําหรับเงินได้เป็นจํานวนร้อยละห้าสิบ (1.5 เท่า) ของรายจ่ายที่ได้จ่ายเป็นเงินเดือนให้แก่การจ้างงานลูกจ้างที่มีทักษะสูงด้านวิทยาศาสตร์ เทคโนโลยี วิศวกรรมศาสตร์ หรือคณิตศาสตร์ ตามสัญญาจ้างแรงงานในระหว่างวันที่ 1 มกราคม 2564 ถึงวันที่ 31 ธันวาคม 2565 เฉพาะส่วนที่เป็นเงินเดือน (จํานวนที่จ่ายจริงเฉพาะส่วนค่าจ้างที่ไม่เกินหนึ่งแสนบาทต่อเดือน) สําหรับรายจ่ายที่ได้จ่ายไปตั้งแต่วันที่ 1 มกราคม 2564 ถึงวันที่ 31 ธันวาคม 2565
4. ร่างพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. .... (มาตรการภาษีเพื่อส่งเสริมการพัฒนาบุคลากรให้มีทักษะสูง) เป็นการกําหนดให้ยกเว้นภาษีเงินได้ให้แก่บริษัทหรือห้างหุ้นส่วนนิติบุคคล สําหรับเงินได้เป็นจํานวนร้อยละหนึ่งร้อยห้าสิบ (2.5 เท่า) ของรายจ่ายที่ได้จ่ายเป็นค่าใช้จ่ายในการส่งลูกจ้างเข้ารับการศึกษาหรือฝึกอบรมหรือค่าใช้จ่ายในการฝึกอบรมลูกจ้างในหลักสูตรที่ได้รับการรับรองจากส่วนราชการหรือหน่วยงานของรัฐที่กําหนด สําหรับรายจ่ายที่ได้จ่ายไปตั้งแต่วันที่ 1 มกราคม 2564 ถึงวันที่ 31 ธันวาคม 2565
3. เรื่อง ร่างพระราชบัญญัติระเบียบข้าราชการพลเรือน (ฉบับที่ ..) พ.ศ. .... และร่างพระราชบัญญัติระเบียบข้าราชการรัฐสภา (ฉบับที่ ..) พ.ศ. ....
คณะรัฐมนตรีมีมติอนุมัติดังนี้
1. ให้ชะลอการเสนอร่างพระราชบัญญัติระเบียบข้าราชการพลเรือน (ฉบับที่ ..) พ.ศ. .... ของสํานักงาน ก.พ. ที่สํานักงานคณะกรรมการกฤษฎีกาตรวจพิจารณาแล้วต่อสภาผู้แทนราษฎร
2. ให้ชะลอการตรวจพิจารณาร่างพระราชบัญญัติระเบียบข้าราชการรัฐสภา (ฉบับที่ ..) พ.ศ. .... ของสํานักงานเลขาธิการสภาผู้แทนราษฎร ที่อยู่ระหว่างการตรวจพิจารณาของสํานักงานคณะกรรมการกฤษฎีกา
3. ให้สํานักงาน ก.พ. ร่วมกับสํานักเลขาธิการคณะรัฐมนตรี สํานักงานคณะกรรมการกฤษฎีกา และหน่วยงานที่เกี่ยวข้องรับประเด็นตามข้อสังเกตของคณะกรรมการกฤษฎีกา (คณะที่ 2) เกี่ยวกับการแก้ไขเพิ่มเติมกฎหมายในส่วนที่เกี่ยวกับการโปรดเกล้าฯ แต่งตั้งไปพิจารณา ก่อนเสนอคณะรัฐมนตรีต่อไป
สาระสําคัญของเรื่อง
ร่างพระราชบัญญัติระเบียบข้าราชการพลเรือน (ฉบับที่ ..) พ.ศ. .... ที่สํานักงานคณะกรรมการกฤษฎีกาได้ตรวจพิจารณาแล้ว และร่างพระราชบัญญัติระเบียบข้าราชการรัฐสภา (ฉบับที่ ..) พ.ศ. .... ที่อยู่ระหว่างการตรวจพิจารณาของสํานักงานคณะกรรมการกฤษฎีกา มีสาระสําคัญเป็นการกําหนดให้การแต่งตั้งข้าราชการให้ดํารงตําแหน่งประเภทวิชาการ ระดับทรงคุณวุฒิ ไม่ต้องนําความกราบบังคมทูลเพื่อทรงพระกรุณาโปรดเกล้าฯ แต่งตั้ง และกําหนดให้การออกจากราชการของข้าราชการเพราะความตายไม่ต้องนําความกราบบังคมทูลเพื่อมีพระบรมราชโองการให้พ้นจากตําแหน่ง ซึ่งคณะกรรมการกฤษฎีกา (คณะที่ 2) พิจารณาแล้วเห็นว่า โดยที่ยังมีพระราชบัญญัติที่มีบทบัญญัติเกี่ยวกับการบรรจุแต่งตั้งข้าราชการประเภทต่าง ๆ ในทํานองเดียวกันกับร่างพระราชบัญญัติดังกล่าวอีก 52 ฉบับ ดังนั้น เพื่อให้มีการเสนอแก้ไขพระราชบัญญัติทุกฉบับที่มีเนื้อหาอย่างเดียวกันต่อสภาผู้แทนราษฎรไปในคราวเดียวกัน จึงเห็นควรให้ชะลอการดําเนินการร่างพระราชบัญญัติดังกล่าวทั้งสองฉบับ และมอบหมายให้สํานักเลขาธิการคณะรัฐมนตรีรวบรวมร่างพระราชบัญญัติของทุกส่วนราชการ ที่จะเสนอแก้ไขในทํานองเดียวกันกับร่างพระราชบัญญัติทั้งสองฉบับดังกล่าวให้ครบถ้วนเสียก่อน แล้วจึงส่งมายังสํานักงานคณะกรรมการกฤษฎีกาเพื่อตรวจพิจารณาในคราวเดียวกัน
4. เรื่อง ร่างพระราชบัญญัติระเบียบข้าราชการฝ่ายอัยการ (ฉบับที่ ..) พ.ศ. ....
คณะรัฐมนตรีมีมติอนุมัติหลักการร่างพระราชบัญญัติระเบียบข้าราชการฝ่ายอัยการ (ฉบับที่ ..) พ.ศ. .... ตามที่สํานักงานอัยการสูงสุดเสนอ และให้ส่งสํานักงานคณะกรรมการกฤษฎีกาตรวจพิจารณา แล้วส่งให้คณะกรรมการประสานงานสภาผู้แทนราษฎรพิจารณา ก่อนเสนอสภาผู้แทนราษฎรต่อไป
ทั้งนี้ ร่างพระราชบัญญัติที่สํานักงานอัยการสูงสุดเสนอ เป็นการแก้ไขเพิ่มเติมคุณสมบัติและลักษณะต้องห้ามและวาระการดํารงตําแหน่งของประธานคณะกรรมการอัยการ และกรรมการอัยการผู้ทรงคุณวุฒิ การโอนข้าราชการธุรการมาแต่งตั้งให้ดํารงตําแหน่งข้าราชการอัยการ การให้ออกจากราชการเพื่อรับบําเหน็จบํานาญเหตุทดแทน การกําหนดให้การดําเนินการสอบสวนชั้นต้นสามารถมีการแต่งตั้งคณะกรรมการสอบสวนกรณีกระทําผิดวินัยอย่างร้ายแรงได้โดยไม่ต้องมีการดําเนินการสอบสวนชั้นต้นก่อน และการกําหนดให้คณะกรรมการสอบสวนวินัยชั้นต้นข้าราชการอัยการเป็นเจ้าพนักงานตามประมวลกฎหมายวิธีพิจารณาความอาญา เพื่อให้การปฏิบัติงานของสํานักงานอัยการสูงสุด คณะกรรมการอัยการ และข้าราชการอัยการเป็นไปอย่างมีประสิทธิภาพและเหมาะสมกับสถานการณ์ปัจจุบัน
สาระสําคัญของร่างพระราชบัญญัติ
1. แก้ไขเพิ่มเติมคุณสมบัติและลักษณะต้องห้ามและวาระการดํารงตําแหน่งของประธานคณะกรรมการอัยการ (ประธาน ก.อ.) และกรรมการอัยการผู้ทรงคุณวุฒิ โดยให้ประธาน ก.อ. สามารถดํารงตําแหน่งกรรมการอัยการผู้ทรงคุณวุฒิ และกรรมการอัยการผู้ทรงคุณวุฒิสามารถดํารงตําแหน่งประธาน ก.อ. ได้ และกําหนดให้แต่ละประเภทดํารงตําแหน่งติดต่อกันสองวาระไม่ได้
2. กําหนดให้การโอนข้าราชการธุรการมาแต่งตั้งให้ดํารงตําแหน่งข้าราชการอัยการ โดยให้แต่งตั้งผู้นั้นคงอยู่ในลําดับอาวุโสที่เคยครองและได้รับเงินเดือนและเงินประจําตําแหน่งในชั้นและขั้นเดียวกับข้าราชอัยการที่อยู่ในลําดับอาวุโสเท่ากันในขณะดํารงตําแหน่งข้าราชการอัยการ
3. กําหนดให้ข้าราชการอัยการที่ตกเป็นบุคคลล้มละลายในภายหลังจากที่ได้รับบรรจุเป็นข้าราชการอัยการแล้ว เป็นเหตุให้ออกจากราชการเพื่อรับบําเหน็จบํานาญเหตุทดแทนได้
4. กําหนดเกี่ยวกับการดําเนินการสอบสวนชั้นต้นให้มีการดําเนินการแต่งตั้งคณะกรรมการสอบสวนกรณีกระทําผิดวินัยอย่างร้ายแรงได้ โดยไม่ต้องมีการดําเนินการสอบสวนชั้นต้นก่อน
5. กําหนดให้คณะกรรมการสอบสวนวินัยชั้นต้นข้าราชการอัยการเป็นเจ้าพนักงานตามประมวลกฎหมายวิธีพิจารณาความอาญา
5. เรื่อง ร่างกฎกระทรวงว่าด้วยรถยนต์รับจ้างบรรทุกคนโดยสารไม่เกินเจ็ดคนผ่านระบบอิเล็กทรอนิกส์ พ.ศ. ....
คณะรัฐมนตรีมีมติอนุมัติหลักการร่างกฎกระทรวงว่าด้วยรถยนต์รับจ้างบรรทุกคนโดยสารไม่เกินเจ็ดคนผ่านระบบอิเล็กทรอนิกส์ พ.ศ. .... ตามที่กระทรวงคมนาคม (คค.) เสนอ และให้ส่งสํานักงานคณะกรรมการกฤษฎีกาตรวจพิจารณา แล้วดําเนินการต่อไปได้ และให้ คค. รับความเห็นของสํานักงานคณะกรรมการกฤษฎีกาไปพิจารณาดําเนินการต่อไปด้วย
ทั้งนี้ ร่างกฎกระทรวงที่ คค. เสนอ เป็นการกําหนดให้มีรถยนต์รับจ้างบรรทุกคนโดยสารไม่เกินเจ็ดคนผ่านระบบอิเล็กทรอนิกส์ขึ้นอีกแบบหนึ่งของรถยนต์รับจ้าง โดยการเรียกใช้บริการผ่านระบบอิเล็กทรอนิกส์ เพื่อให้เป็นทางเลือกสําหรับประชาชนเลือกใช้บริการ และส่งเสริมให้ผู้ขับรถยนต์ดังกล่าวสามารถประกอบอาชีพได้อย่างถูกต้องตามกฎหมาย รวมทั้งสอดคล้องกับบริบทของสังคมและวิถีการใช้ชีวิตของประชาชนในปัจจุบัน ที่การให้บริการการเดินทางโดยการเรียกใช้บริการผ่านแอปพลิเคชันเป็นที่นิยมของประชาชนมากยิ่งขึ้น และทําให้ทางราชการสามารถควบคุมติดตามตรวจสอบการให้บริการดังกล่าวเพื่อให้เกิดความปลอดภัยแก่คนโดยสารได้
นอกจากนี้ ข้อเท็จจริงพบว่า แม้ปัจจุบันการนํารถยนต์ส่วนบุคคลมาใช้รับจ้างผ่านแอปพลิเคชันจะไม่ถูกต้องตามกฎหมาย แต่ประชาชนให้ความสนใจใช้บริการเป็นอย่างมาก เนื่องจากประชาชนมีความเชื่อมั่นจากหลายปัจจัย เช่น การไม่ปฏิเสธผู้โดยสาร การรับรู้ค่าโดยสารที่ชัดเจน และความปลอดภัยที่มีการตรวจสอบประวัติผู้ลงทะเบียนเข้าร่วมเป็นสมาชิก ซึ่งการสนับสนุนให้นํารถยนต์ส่วนบุคคลมาใช้รับจ้างผ่านแอปพลิเคชันถูกต้องตามกฎหมาย จะช่วยให้ทั้งประชาชนผู้ใช้บริการและผู้ขับรถยนต์ดังกล่าวเกิดความมั่นใจว่าจะได้รับบริการที่ปลอดภัยและซื่อตรงในการเดินทาง อันจะเป็นการส่งเสริมให้คุณภาพชีวิตและการดําเนินชีวิตของประชาชนเป็นไปได้สะดวกและง่ายขึ้น ตลอดจนส่งเสริมภาคเศรษฐกิจให้ขับเคลื่อนไปในทิศทางที่สมดุลได้ รวมทั้งจะเป็นการส่งเสริมให้กลุ่มผู้ขับรถยนต์รับจ้าง (แท็กซี่) ปรับตัวในการพัฒนาการให้บริการได้อีกทางหนึ่ง
สาระสําคัญของร่างกฎกระทรวง
กําหนดให้มีรถยนต์รับจ้างบรรทุกคนโดยสารไม่เกินเจ็ดคนผ่านระบบอิเล็กทรอนิกส์ โดยมีรายละเอียด ดังนี้
1. กําหนดนิยาม “รถยนต์รับจ้างผ่านระบบอิเล็กทรอนิกส์” หมายความว่า รถยนต์รับจ้างที่เกิดจากการนํารถยนต์นั่งส่วนบุคคลมาจดทะเบียนเปลี่ยนประเภทเป็นรถยนต์รับจ้าง โดยการรับจ้างผ่านระบบอิเล็กทรอนิกส์ และ “รถยนต์รับจ้าง” หมายความว่า รถยนต์รับจ้างบรรทุกคนโดยสารไม่เกินเจ็ดคนผ่านระบบอิเล็กทรอนิกส์
2. กําหนดให้รถยนต์รับจ้างที่จะนํามาจดทะเบียน แบ่งเป็น 3 ประเภทคือ ขนาดเล็ก ขนาดกลาง และขนาดใหญ่ โดยให้จดทะเบียนได้คนละ 1 คัน รวมทั้งกําหนดลักษณะและกําลังในการขับเคลื่อนของรถยนต์รับจ้างที่จะนํามาจดทะเบียน
3. กําหนดลักษณะของรถยนต์รับจ้างที่จะนํามาจดทะเบียนต้องมีลักษณะเป็นรถเก๋งสองตอน รถเก๋งสองตอนแวน รถเก๋งสามตอน รถเก๋งสามตอนแวน รถยนต์นั่งสองตอน รถยนต์นั่งสองตอนแวน รถยนต์นั่งสามตอน รถยนต์นั่งสามตอนแวน หรือรถยนต์ลักษณะอื่นตามที่อธิบดีประกาศกําหนดโดยความเห็นชอบของรัฐมนตรี
4. กําหนดให้รถยนต์รับจ้างต้องมีและใช้อุปกรณ์เครื่องสื่อสารเพื่อรับงานจ้างผ่านระบบอิเล็กทรอนิกส์ที่กรมการขนส่งทางบกให้การรับรอง ต้องแสดงเครื่องหมายแสดงการเป็นรถยนต์รับจ้างผ่านระบบอิเล็กทรอนิกส์ติดไว้ที่ตัวรถ ต้องใช้สีของตัวถังรถตามสีที่ใช้ในการจดทะเบียนรถ และให้รถยนต์รับจ้างมีอายุการใช้งานได้ไม่เกิน 9 ปีนับแต่วันที่จดทะเบียนครั้งแรก
5. กําหนดอัตราค่าจ้างบรรทุกคนโดยสารและค่าบริการอื่นสําหรับรถยนต์รับจ้าง ดังต่อไปนี้
5.1 รถยนต์รับจ้างขนาดเล็กและขนาดกลาง ให้กําหนดค่าจ้างบรรทุกคนโดยสาร โดยถือเกณฑ์ระยะทาง 2 กิโลเมตรแรกไม่เกิน 50 บาท และกิโลเมตรต่อ ๆ ไปกิโลเมตรละไม่เกิน 12 บาท ในกรณีที่ไม่สามารถเคลื่อนที่หรือเดินรถต่อไปได้ตามปกติวิสัยในอัตรานาทีละไม่เกิน 3 บาท ส่วนค่าบริการกรณีการจ้างผ่านศูนย์บริการสื่อสารหรือระบบสื่อสารทางอิเล็กทรอนิกส์กําหนดได้ไม่เกิน 50 บาท และค่าบริการเพิ่มกรณีอื่นตามที่รัฐมนตรีกําหนดไม่เกิน 200 บาท
5.2 รถยนต์รับจ้างขนาดใหญ่ ให้กําหนดค่าจ้างบรรทุกคนโดยสารโดยถือเกณฑ์ระยะทาง 2 กิโลเมตรแรกไม่เกิน 200 บาท และกิโลเมตรต่อ ๆ ไป กิโลเมตรละไม่เกิน 50 บาท ในกรณีที่ไม่สามารถเคลื่อนที่หรือเดินรถต่อไปได้ตามปกติวิสัยในอัตรานาทีละไม่เกิน 10 บาท ส่วนค่าบริการกรณีการจ้างผ่านศูนย์บริการสื่อสารหรือระบบสื่อสารทางอิเล็กทรอนิกส์กําหนดได้ไม่เกิน 100 บาท และค่าบริการเพิ่มกรณีอื่นตามที่รัฐมนตรีกําหนดไม่เกิน 200 บาท
6. กําหนดให้แผ่นป้ายทะเบียนรถของรถยนต์รับจ้างให้ใช้แผ่นป้ายทะเบียนรถยนต์นั่งส่วนบุคคลไม่เกินเจ็ดคนเดิม โดยให้นายทะเบียนเปลี่ยนประเภทการจดทะเบียนเป็นรถยนต์รับจ้างในใบคู่มือจดทะเบียนรถ
7. กําหนดให้รถยนต์รับจ้างต้องมีการตรวจสภาพตามหลักเกณฑ์ วิธีการและเงื่อนไขที่กําหนด รวมทั้งต้องรักษาความสะอาดและความเป็นระเบียบเรียบร้อยทั้งภายนอกและภายในตัวรถเป็นอย่างดี ต้องไม่บรรทุกสิ่งของที่ไม่จําเป็นหรือไม่เกี่ยวข้องกับการให้บริการ และเพื่อความปลอดภัยจนทําให้ผู้โดยสารไม่ได้รับความสะดวก รวมทั้งกําหนดให้ผู้ขับรถยนต์รับจ้างต้องแต่งกายให้สะอาด สุภาพเรียบร้อยและรัดกุม
6. เรื่องร่างกฎกระทรวง ฉบับที่ .. (พ.ศ. ....) กรณีการกําหนดหลักเกณฑ์ วิธีการ และเงื่อนไขเพื่อรองรับการใช้บังคับพระราชบัญญัติแก้ไขเพิ่มเติมประมวลรัษฎากร (ฉบับที่ 53) พ.ศ. 2564 รวม 2 ฉบับ
คณะรัฐมนตรีมีมติอนุมัติหลักการ 1. ร่างกฎกระทรวง ฉบับที่ .. (พ.ศ. ....) ออกตามความในประมวลรัษฎากร ว่าด้วยหลักเกณฑ์และวิธีการในการจัดทํา ส่ง รับ และเก็บรักษาเอกสารหลักฐานหรือหนังสืออื่นใดด้วยกระบวนการทางอิเล็กทรอนิกส์ สําหรับผู้ประกอบการที่มีหน้าที่เสียภาษีมูลค่าเพิ่ม ตามมาตรา 82/13 วรรคสองและวรรคสาม แห่งประมวลรัษฎากร และ 2. ร่างกฎกระทรวง ฉบับที่ .. (พ.ศ. ....) ออกตามความในประมวลรัษฎากร ว่าด้วยการจดทะเบียนภาษีมูลค่าเพิ่มของผู้ประกอบการที่ได้ให้บริการทางอิเล็กทรอนิกส์หรือผู้ประกอบการอิเล็กทรอนิกส์แพลตฟอร์ม รวม 2 ฉบับ ตามที่กระทรวงการคลัง (กค.) เสนอ และให้ส่งสํานักงานคณะกรรมการกฤษฎีกาตรวจพิจารณาเป็นเรื่องด่วน แล้วดําเนินการต่อไปได้
ร่างกฎกระทรวง รวม 2 ฉบับ ที่กระทรวงการคลังเสนอ เป็นการกําหนดหลักเกณฑ์วิธีการ และเงื่อนไข เกี่ยวกับการจัดทํา การส่ง การรับ การเก็บรักษาที่เกี่ยวข้องด้วยกระบวนการทางอิเล็กทรอนิกส์สําหรับบรรดาหมายเรียก เอกสารหลักฐานหรือหนังสืออื่นใดด้วยกระบวนการทางอิเล็กทรอนิกส์ และกําหนดหลักเกณฑ์ วิธีการ และเงื่อนไข เกี่ยวกับกระบวนการจดทะเบียนภาษีมูลค่าเพิ่มและการเปลี่ยนแปลงทะเบียนภาษีมูลค่าเพิ่มของผู้ประกอบการที่ได้ให้บริการทางอิเล็กทรอนิกส์จากต่างประเทศและอิเล็กทรอนิกส์แพลตฟอร์ม โดยดําเนินการผ่านทางเว็บไซต์ของกรมสรรพากร เพื่อรองรับการใช้บังคับพระราชบัญญัติแก้ไขเพิ่มเติมประมวลรัษฎากร (ฉบับที่ 53) พ.ศ. 2564 ซึ่งจะมีผลบังคับใช้ตั้งแต่วันที่ 1 กันยายน 2564 เป็นต้นไป
สาระสําคัญของร่างกฎกระทรวง
1.ร่างกฎกระทรวง ฉบับที่ .. (พ.ศ. ....) ออกตามความในประมวลรัษฎากร ว่าด้วยหลักเกณฑ์และวิธีการในการจัดทํา ส่ง รับ และเก็บรักษาเอกสารหลักฐานหรือหนังสืออื่นใดด้วยกระบวนการทางอิเล็กทรอนิกส์ สําหรับผู้ประกอบการที่มีหน้าที่เสียภาษีมูลค่าเพิ่ม ตามมาตรา 82/13 วรรคสองและวรรคสาม แห่งประมวลรัษฎากรเป็นการกําหนดการจัดทํา การส่ง การรับ และการเก็บรักษาหมายเรียก หนังสือแจ้งให้เสียภาษีอากร แบบ รายงานเอกสารหลักฐานหรือหนังสืออื่นใดด้วยกระบวนการทางอิเล็กทรอนิกส์ สําหรับผู้ประกอบการที่ได้ให้บริการทางอิเล็กทรอนิกส์จากต่างประเทศและอิเล็กทรอนิกส์แพลตฟอร์ม โดยดําเนินการผ่านทางเว็บไซต์ของกรมสรรพากร
2.ร่างกฎกระทรวง ฉบับที่ .. (พ.ศ. ....) ออกตามความในประมวลรัษฎากร ว่าด้วยการจดทะเบียนภาษีมูลค่าเพิ่มของผู้ประกอบการที่ได้ให้บริการทางอิเล็กทรอนิกส์หรือผู้ประกอบการอิเล็กทรอนิกส์แพลตฟอร์มเป็นการกําหนดหลักเกณฑ์ วิธีการ และเงื่อนไขเกี่ยวกับกระบวนการจดทะเบียนภาษีมูลค่าเพิ่มและการแจ้งการเปลี่ยนแปลงรายการทะเบียนภาษีมูลค่าเพิ่มของผู้ประกอบการที่ได้ให้บริการทางอิเล็กทรอนิกส์จากต่างประเทศและอิเล็กทรอนิกส์แพลตฟอร์มในสาระสําคัญ เช่น ชื่อผู้ประกอบการ เว็บไซต์ของผู้ประกอบการและจดหมายอิเล็กทรอนิกส์ของผู้ประกอบการ เป็นต้น โดยให้ดําเนินการด้วยกระบวนการทางอิเล็กทรอนิกส์ผ่านเว็บไซต์ของกรมสรรพากร
7. เรื่อง ร่างกฎกระทรวงการอนุญาตจัดตั้งและการเลิกดําเนินการเขตปลอดอากร (ฉบับที่ ..) พ.ศ. .... และร่างกฎกระทรวงการอนุญาตประกอบกิจการในเขตปลอดอากร (ฉบับที่ ..) พ.ศ. .... รวม 2 ฉบับ
คณะรัฐมนตรีมีมติอนุมัติหลักการร่างกฎกระทรวงการอนุญาตจัดตั้งและการเลิกดําเนินการเขตปลอดอากร (ฉบับที่ ..) พ.ศ. .... และร่างกฎกระทรวงการอนุญาตประกอบกิจการในเขตปลอดอากร (ฉบับที่ ..) พ.ศ. .... รวม 2 ฉบับ ตามที่กระทรวงการคลัง (กค.) เสนอ และให้ส่งสํานักงานคณะกรรมการกฤษฎีกาตรวจพิจารณา แล้วดําเนินการต่อไปได้
ทั้งนี้ กค. เสนอว่า โดยที่ปัจจุบันได้ออกกฎกระทรวง รวม 2 ฉบับ ได้แก่ 1) กฎกระทรวงการอนุญาตจัดตั้งและการเลิกดําเนินการเขตปลอดอากร พ.ศ. 2560 และ 2) กฎกระทรวงการอนุญาตประกอบกิจการในเขตปลอดอากร พ.ศ. 2560 โดยกฎกระทรวงการอนุญาตประกอบกิจการในเขตปลอดอากร พ.ศ. 2560 ได้กําหนดบทนิยาม “โครงการเมืองต้นแบบ สามเหลี่ยมมั่นคง มั่งคั่ง ยั่งยืน” หมายความว่า พื้นที่อําเภอหนองจิก จังหวัดปัตตานี อําเภอสุไหงโก-ลก จังหวัดนราธิวาส และอําเภอเบตง จังหวัดยะลา นั้น ศูนย์อํานวยการบริหารจังหวัดชายแดนภาคใต้ (ศอ.บต.) ได้ขอให้ กค. พิจารณาประกาศเพิ่มเติม เรื่องการกําหนดพื้นที่ปลอดอากร โดยเพิ่มอําเภอจะนะ จังหวัดสงขลา ตามนโยบายของรัฐบาลที่ให้มีการขยายผลโครงการเมืองต้นแบบ “สามเหลี่ยมมั่นคง มั่งคั่ง ยั่งยืน” ไปสู่เมืองต้นแบบที่ 4 อําเภอจะนะ จังหวัดสงขลา ในฐานะเมืองต้นแบบอุตสาหกรรมก้าวหน้าแห่งอนาคตเพื่อรองรับเขตการพัฒนาเศรษฐกิจเฉพาะ ตามมาตรา 10 แห่งพระราชบัญญัติการบริหารราชการจังหวัดชายแดนภาคใต้ พ.ศ. 2553 และเพื่อให้เป็นไปตามมติคณะรัฐมนตรี (7 พฤษภาคม 2562) เรื่อง การประกาศให้อําเภอจะนะ จังหวัดสงขลา ในฐานะเมืองต้นแบบที่ 4 “เมืองอุตสาหกรรมก้าวหน้าแห่งอนาคต” เป็นเขตพัฒนาพิเศษเฉพาะกิจ
กค. พิจารณาแล้วเห็นว่า เพื่อให้การดําเนินการตามแนวทางของโครงการเมืองต้นแบบ สามเหลี่ยมมั่นคง มั่งคั่ง ยั่งยืน เป็นไปตามวัตถุประสงค์ที่กําหนดให้ประชาชนที่เดินทางไปท่องเที่ยวสามารถซื้อสินค้าปลอดอากรในพื้นที่อําเภอจะนะ จังหวัดสงขลาได้ และเพื่อให้หลักเกณฑ์และเงื่อนไขการจัดตั้งเขตปลอดอากรประเภทพาณิชย กรรมมีความยืดหยุ่น สามารถรองรับการเปลี่ยนแปลงของธุรกิจสมัยใหม่และรองรับการค้าการลงทุนของภาคเอกชนได้อย่างรวดเร็ว และสอดคล้องกับมติคณะรัฐมนตรีวันที่ 7 พฤษภาคม 2562 จึงได้ดําเนินการยกร่างกฎกระทรวงรวม 2 ฉบับ
สาระสําคัญของร่างกฎกระทรวง
1. ร่างกฎกระทรวงการอนุญาตจัดตั้งและการเลิกดําเนินการเขตปลอดอากร (ฉบับที่ ..) พ.ศ. ....มีสาระสําคัญ ดังนี้
1.1 กําหนดบทนิยาม คําว่า “โครงการเมืองต้นแบบ สามเหลี่ยมมั่นคง มั่งคั่ง ยั่งยืน” หมายความว่า พื้นที่อําเภอหนองจิก จังหวัดปัตตานี อําเภอสุไหงโก-ลก จังหวัดนราธิวาส อําเภอเบตง จังหวัดยะลา และพื้นที่อื่นใดที่คณะรัฐมนตรีกําหนดให้เป็นเมืองต้นแบบในการพัฒนาให้เกิดความมั่นคง มั่งคั่ง ยั่งยืน (เพิ่มคําว่า และพื้นที่อื่นใดที่คณะรัฐมนตรีกําหนดให้เป็นเมืองต้นแบบในการพัฒนาให้เกิดความมั่นคง มั่งคั่ง ยั่งยืน)
1.2 เพิ่มลักษณะต้องห้ามของผู้ยื่นคําขอรับใบอนุญาต โดยให้เป็นไปตามเงื่อนไขอื่นตามที่อธิบดีประกาศกําหนด (เดิมระบุไว้ 2 ประการ ได้แก่ เป็นผู้อยู่ในระหว่างถูกสั่งพักใช้ใบอนุญาต และเคยถูกเพิกถอนใบอนุญาต เว้นแต่ถูกเพิกถอนใบอนุญาตมาแล้วก่อนวันยื่นคําขออนุญาตเกินสามปี)
1.3 กําหนดให้ในกรณีมีความจําเป็นเพื่อส่งเสริมและสนับสนุนการพัฒนาเศรษฐกิจของประเทศ ให้อธิบดีผ่อนผันหลักเกณฑ์และเงื่อนไขของผู้ขอรับอนุญาตการขอจัดตั้งเขตปลอดอากรเพื่อการประกอบพาณิชยกรรม และการขอจัดตั้งเขตปลอดอากร ณ สนามบินระหว่างประเทศ หรือท่าเรือรับอนุญาต หรือพื้นที่อื่นที่อธิบดีเห็นชอบได้
2. ร่างกฎกระทรวงการอนุญาตประกอบกิจการในเขตปลอดอากร (ฉบับที่ ..) พ.ศ. .... มีสาระสําคัญ ดังนี้
2.1 กําหนดบทนิยาม คําว่า “โครงการเมืองต้นแบบ สามเหลี่ยมมั่นคง มั่งคั่ง ยั่งยืน” หมายความว่า พื้นที่อําเภอหนองจิก จังหวัดปัตตานี อําเภอสุไหงโก-ลก จังหวัดนราธิวาส อําเภอเบตง จังหวัดยะลา และพื้นที่อื่นใดที่คณะรัฐมนตรีกําหนดให้เป็นเมืองต้นแบบในการพัฒนาให้เกิดความมั่นคง มั่งคั่ง ยั่งยืน (เพิ่มคําว่า และพื้นที่อื่นใดที่คณะรัฐมนตรีกําหนดให้เป็นเมืองต้นแบบในการพัฒนาให้เกิดความมั่นคง มั่งคั่ง ยั่งยืน)
2.2 แก้ไขรายละเอียดหลักเกณฑ์ วิธีการ เงื่อนไขเกี่ยวกับการขอเลิกประกอบกิจการในเขตปลอดอากร (ข้อ 9 ของกฎกระทรวงฯ) โดยระบุรายละเอียดการดําเนินการหลังผู้ประกอบกิจการได้รับใบอนุญาตเลิกประกอบกิจการแล้ว ต้องดําเนินการดังต่อไปนี้
(1) นําของออกจากเขตปลอดอากร พร้อมทั้งเสียอากรให้ครบถ้วนภายในระยะเวลาที่อธิบดีกําหนด หรือ
(2) ส่งของออกไปนอกราชอาณาจักร หรือนําของไปเก็บไว้ในคลังสินค้าทัณฑ์บน เขตปลอดอากร หรือเขตประกอบการเสรีตามกฎหมายว่าด้วยการนิคมอุตสาหกรรมแห่งประเทศไทย หรือจําหน่ายให้แก่ผู้นําของเข้าตามมาตรา 29 หรือผู้มีสิทธิได้รับยกเว้นอากรตามกฎหมายว่าด้วยพิกัดอัตราศุลกากรหรือกฎหมายอื่น แล้วแต่กรณี ทั้งนี้ ตามหลักเกณฑ์ วิธีการ และเงื่อนไขที่อธิบดีประกาศกําหนด
8. เรื่อง ร่างประกาศกระทรวงพาณิชย์ เรื่อง กําหนดให้รถจักรยานยนต์ใช้แล้วเป็นสินค้าที่ต้องห้ามในการนําเข้ามาในราชอาณาจักร พ.ศ. ....
คณะรัฐมนตรีมีมติอนุมัติในหลักการร่างประกาศกระทรวงพาณิชย์ เรื่อง กําหนดให้รถจักรยานยนต์ใช้แล้วเป็นสินค้าที่ต้องห้ามในการนําเข้ามาในราชอาณาจักร พ.ศ. .... ตามที่กระทรวงพาณิชย์ (พณ.) เสนอ และให้ส่งคณะกรรมการตรวจสอบร่างกฎหมายและร่างอนุบัญญัติที่เสนอคณะรัฐมนตรีตรวจพิจารณา แล้วดําเนินการต่อไปได้
ทั้งนี้ พณ. เสนอว่า
1. โดยที่มาตรา 6 แห่งพระราชบัญญัติการอํานวยความสะดวกในการพิจารณาอนุญาตของทางราชการ พ.ศ. 2558 บัญญัติให้ทุก 5 ปีนับแต่วันที่พระราชบัญญัตินี้ใช้บังคับให้ผู้อนุญาตพิจารณากฎหมายที่ให้อํานาจในการอนุญาตว่าสมควรปรับปรุงกฎหมายนั้น เพื่อยกเลิกการอนุญาตหรือจัดให้มีมาตรการอื่นแทนการอนุญาตหรือไม่ ประกอบกับ พณ. ได้จัดประชุมร่วมกับหน่วยที่เกี่ยวข้องเพื่อทบทวนมาตรการนําเข้า-ส่งออกตามประกาศกระทรวงพาณิชย์ทุกฉบับ ที่ประชุมมีมติเห็นชอบให้ทบทวนและแก้ไขประกาศกระทรวงพาณิชย์ หรือระเบียบกระทรวงพาณิชย์หลายฉบับ รวมถึงให้ทบทวนและแก้ไขปรับปรุงมาตรการตามประกาศกระทรวงพาณิชย์ เรื่อง การนําสินค้าเข้ามาในราชอาณาจักร (ฉบับที่ 113) พ.ศ. 2539 (การนํารถจักรยานยนต์ที่ใช้แล้วเข้ามาในราชอาณาจักร) ด้วย ประกอบกับนายกรัฐมนตรีได้มีบัญชาให้ พณ. ติดตามและแก้ไขปัญหาการนําเข้ารถยนต์และรถจักรยานยนต์สําเร็จรูปที่ใช้แล้วจากต่างประเทศและนํามาจดทะเบียนในราชอาณาจักรให้เป็นไปอย่างถูกกฎหมาย
2. กรมการค้าต่างประเทศจึงได้จัดประชุมร่วมกับหน่วยงานที่เกี่ยวข้องเมื่อวันที่ 26 กุมภาพันธ์ 2563 เพื่อพิจารณาทบทวนมาตรการควบคุมการนําเข้ารถจักรยานยนต์ใช้แล้ว โดยมีมติ ดังนี้
2.1 ห้ามนําเข้ารถจักรยานยนต์ใช้แล้ว รถจักรยานยนต์ไฟฟ้าใช้แล้ว รถโมเพ็ดใช้แล้ว (Moped) รถจักรยานใช้แล้วที่ติดตั้งมอเตอร์ช่วย (รถจักรยานไฟฟ้าใช้แล้ว) และรถจักรยานยนต์ใช้แล้วที่มีอายุเกิน 100 ปี
2.2 กําหนดประเภทรถจักรยานยนต์ใช้แล้วที่อนุญาตให้นําเข้าภายใต้กํากับดูแลของหน่วยงานอื่น เพื่อปรับลดขั้นตอนการทํางานและอํานวยความสะดวกประชาชน เช่น การนําเข้าของผู้ที่ได้รับเอกสิทธิ์ทางการทูต การนําเข้าเป็นการชั่วคราว การนําเข้าเพื่อเป็นต้นแบบในการวิจัยพัฒนา เป็นต้น
2.3 กําหนดบทลงโทษกรณีฝ่าฝืนมาตรการห้ามนําเข้า โดยให้กรมศุลกากรทําลายรถจักรยานยนต์ใช้แล้วดังกล่าว เช่นเดียวกับการกําหนดบทลงโทษที่บัญญัติในประกาศกระทรวงพาณิชย์ เรื่อง กําหนดให้รถยนต์ใช้แล้วเป็นสินค้าที่ต้องห้ามนําเข้ามาในราชอาณาจักร พ.ศ. 2562
3. ประกอบกับปัจจุบันปัญหาด้านมลพิษต่อสิ่งแวดล้อมมีความรุนแรงมากขึ้น ดังนั้น การลดปริมาณนําเข้ารถจักรยานยนต์ใช้แล้วที่ไม่จําเป็น เช่น การห้ามนําเข้าจักรยานยนต์ใช้แล้วเพื่อใช้เฉพาะตัว และการกําหนดให้รถจักรยานยนต์ใช้แล้วที่ฝ่าฝืนมาตรการห้ามนําเข้าให้กรมศุลกากรทําลาย จะช่วยลดปัญหาด้านมลพิษต่อสิ่งแวดล้อม รวมทั้งเพื่อความปลอดภัยของประชาชนผู้ใช้รถใช้ถนน รวมทั้งการยกเว้นให้รถบางประเภทสามารถนําเข้าได้ภายใต้กํากับดูแลของหน่วยงานอื่น โดยไม่ต้องขออนุญาตจาก พณ. เช่น การนําเข้าเป็นการชั่วคราว การนําเข้าเพื่อเป็นต้นแบบในการวิจัยพัฒนา เป็นการปรับลดขั้นตอนการทํางานเพื่ออํานวยความสะดวกให้แก่ประชาชนตามนโยบายของรัฐบาล
4. พณ. พิจารณาแล้ว จึงได้ดําเนินการยกร่างประกาศกระทรวงพาณิชย์ เรื่อง กําหนดให้รถจักรยานยนต์ใช้แล้วเป็นสินค้าที่ต้องห้ามในการนําเข้ามาในราชอาณาจักร พ.ศ. .... และได้จัดให้มีการรับฟังความคิดเห็นของผู้มีส่วนได้เสียหรือผู้มีประโยชน์เกี่ยวข้อง รวม 2 ครั้ง ระหว่างวันที่ 12 พฤษภาคม 2563 ถึงวันที่ 30 มิถุนายน 2563 และระหว่างวันที่ 5 ตุลาคม 2563 ถึงวันที่ 4 พฤศจิกายน 2563 รวม 78 วัน ผ่านเว็บไซต์ของกรมการค้าต่างประเทศ (www.dft.go.th) และได้ชี้แจงข้อเท็จจริงประเด็นการอนุรักษ์รถจักรยานยนต์เก่าที่มีคุณค่าทางประวัติศาสตร์และการศึกษา ซึ่งประเด็นนี้ผู้นําเข้ารถโบราณหรือรถที่มีคุณค่าทางประวัติศาสตร์สามารถนําเข้าได้ภายใต้การกํากับดูแลของกรมศิลปากร
จึงได้เสนอร่างประกาศกระทรวงพาณิชย์ฯ มาเพื่อดําเนินการ
สาระสําคัญของร่างประกาศ
1. กําหนดพิกัดอัตราศุลกากรและขอบเขตสินค้าที่ต้องห้ามนําเข้า
พิกัดอัตราศุลกากร
สินค้าต้องห้ามนําเข้า
ประเภท 87.11
รถจักรยานยนต์ใช้แล้ว รถจักรยานยนต์ไฟฟ้าใช้แล้ว รถโมเพ็ดใช้แล้ว (Moped) รถจักรยานใช้แล้วที่ติดตั้งมอเตอร์ช่วย (รถจักรยานไฟฟ้าใช้แล้ว) รวมทั้งรถพ่วงข้าง แต่ไม่รวมรถพ่วงข้างที่ไม่ได้ติดตั้งมากับรถ
2. กําหนดประเภทรถจักรยานยนต์ใช้แล้วที่อยู่ภายใต้กํากับดูแลของหน่วยงานอื่น โดยไม่ต้องขออนุญาตจาก พณ. เพื่อปรับลดขั้นตอนการทํางาน และอํานวยความสะดวกแก่ประชาชน
หน่วยงาน
ประเภทการนําเข้า
การกํากับดูแล
1. กระทรวงการต่างประเทศ
- รถจักรยานยนต์ใช้แล้วที่นําเข้าโดยสถานเอกอัครราชทูต สถานกงสุลใหญ่ องค์การระหว่างประเทศ สํานักงานการค้าและเศรษฐกิจของต่างประเทศ องค์กรต่างประเทศที่ได้รับเอกสิทธิ์หรือบุคคลซึ่งได้รับเอกสิทธิ์
- รถจักรยานยนต์ใช้แล้วที่ได้รับบริจาคจากต่างประเทศภายใต้แผนการป้องกันและบรรเทาสาธารณภัยแห่งชาติ
ออกหนังสือรับรองประกอบพิธีการศุลกากร
2. กรมศุลกากร
- รถจักรยานยนต์ใช้แล้วที่นําเข้าหรือส่งออกเป็นการชั่วคราว (รวมรถที่ใช้ประโยชน์สุทธินํากลับ รถเพื่อจัดแสดง และรถเพื่อการท่องเที่ยว)
- รถจักรยานยนต์ใช้แล้วที่ไม่สามารถจดทะเบียนหรือไม่สามารถนําเข้าไปในต่างประเทศได้
เป็นไปตามกฎหมายศุลกากร
3. กรมสรรพสามิต
- รถจักรยานยนต์ใช้แล้วที่นําเข้ามาเพื่อใช้เป็นรถต้นแบบสําหรับการวิจัย พัฒนาหรือทดสอบสมรรถนะ
ออกหนังสือรับรองประกอบพิธีการศุลกากร
4. กรมศิลปากร
- รถจักรยานยนต์ใช้แล้วที่นําเข้ามาเพื่อจัดแสดงในพิพิธภัณฑ์เท่านั้น
ออกหนังสือรับรองประกอบพิธีการศุลกากร
5. กระทรวงกลาโหม
รถจักรยานยนต์ใช้แล้วที่เป็นยุทธภัณฑ์
เป็นไปตามกฎหมายกระทรวงกลาโหม
9. เรื่อง ร่างพระราชกฤษฎีกายกเลิกพระราชกฤษฎีกาควบคุมการส่งออกไปนอกราชอาณาจักรซึ่งสินค้าบางอย่าง (ฉบับที่ 29) พ.ศ. 2509 พ.ศ. ....
คณะรัฐมนตรีมีมติเห็นชอบร่างพระราชกฤษฎีกายกเลิกพระราชกฤษฎีกาควบคุมการส่งออกไปนอกราชอาณาจักรซึ่งสินค้าบางอย่าง (ฉบับที่ 29) พ.ศ. 2509 พ.ศ. .... ตามที่กระทรวงพาณิชย์ (พณ.) เสนอ ซึ่งสํานักงานคณะกรรมการกฤษฎีกาตรวจพิจารณาแล้ว และให้ดําเนินการต่อไปได้
ทั้งนี้ พณ. เสนอว่า ได้มีการตราพระราชกฤษฎีกาควบคุมการส่งออกไปนอกราชอาณาจักรซึ่งสินค้าบางอย่าง (ฉบับที่ 29) พ.ศ. 2509 โดยอาศัยอํานาจตามมาตรา 3 แห่งพระราชบัญญัติควบคุมการส่งออกไปนอกและการนําเข้ามาในราชอาณาจักรซึ่งสินค้าบางอย่าง พุทธศักราช 2482 กําหนดห้ามส่งออกสินค้าเทวรูป ชิ้นส่วนของเทวรูป พระพุทธรูปและชิ้นส่วนของพระพุทธรูป แต่ไม่รวมถึงพระเครื่องและชิ้นส่วนของพระเครื่อง เว้นแต่จะได้รับอนุญาตจากรัฐมนตรีว่าการกระทรวงพาณิชย์ หรือผู้ซึ่งรัฐมนตรีว่าการกระทรวงพาณิชย์มอบหมาย เพื่อป้องกันการลักและทําลายพระพุทธรูปหรือเทวรูปออกเป็นชิ้นส่วนส่งออกไปจําหน่ายต่างประเทศ แต่ไม่เคยปรากฏว่ามีผู้มาขออนุญาตส่งออกสินค้าดังกล่าวแต่อย่างใด
ต่อมา เมื่อวันที่ 17 ธันวาคม 2563 พณ. โดยกรมการค้าต่างประเทศได้ประชุมร่วมกับกรมศิลปากร และกรมศุลกากร เพื่อพิจารณายกเลิกพระราชกฤษฎีกาควบคุมการส่งออกไปนอกราชอาณาจักรซึ่งสินค้าบางอย่าง (ฉบับที่ 29) พ.ศ. 2509 ซึ่งที่ประชุมมีมติให้ยกเลิกพระราชกฤษฎีกาดังกล่าว เพื่อลดความซ้ําซ้อนของกฎหมาย เนื่องจากกรมศิลปากรอาศัยอํานาจตามมาตรา 22 แห่งพระราชบัญญัติโบราณสถาน โบราณวัตถุ ศิลปวัตถุ และพิพิธภัณฑสถานแห่งชาติ พ.ศ. 2504 และที่แก้ไขเพิ่มเติม (ฉบับที่ 2) พ.ศ. 2535 กํากับดูแลการส่งออกสินค้าตาม พระราชกฤษฎีกาดังกล่าวอยู่แล้ว
ดังนั้น เพื่อเป็นการดําเนินการตามมติที่ประชุมวันที่ 17 ธันวาคม 2563 พณ. โดยกรมการค้าต่างประเทศจึงดําเนินการยกร่างพระราชกฤษฎีกายกเลิกพระราชกฤษฎีกาควบคุมการส่งออกไปนอกราชอาณาจักรซึ่งสินค้าบางอย่าง (ฉบับที่ 29) พ.ศ. 2509 พ.ศ. .... และได้ดําเนินการรับฟังความเห็นหน่วยงานที่เกี่ยวข้องด้วยแล้ว โดยกรมศิลปากรและกรมศุลกากรแจ้งเห็นด้วยกับการยกเลิกพระราชกฤษฎีกาดังกล่าว
สาระสําคัญของร่างพระราชกฤษฎีกา
ยกเลิกพระราชกฤษฎีกาควบคุมการส่งออกไปนอกราชอาณาจักรซึ่งสินค้าบางอย่าง (ฉบับที่ 29) พ.ศ. 2509 โดยให้มีผลใช้บังคับตั้งแต่วันถัดจากวันประกาศในราชกิจจานุเบกษา
10. เรื่อง ร่างประกาศกระทรวงการคลัง เรื่อง กําหนดอัตรา หลักเกณฑ์ วิธีการ และเงื่อนไขการจ่ายค่าตอบแทนในที่ดินของรัฐให้แก่กระทรวงการคลัง ตามมาตรา 17 แห่งพระราชบัญญัติว่าด้วยการเวนคืนและการได้มาซึ่งอสังหาริมทรัพย์ พ.ศ. 2562 พ.ศ. ....
คณะรัฐมนตรีมีมติเห็นชอบในหลักการร่างประกาศกระทรวงการคลัง เรื่อง กําหนดอัตรา หลักเกณฑ์ วิธีการ และเงื่อนไขการจ่ายค่าตอบแทนในที่ดินของรัฐให้แก่กระทรวงการคลัง ตามมาตรา 17 แห่งพระราชบัญญัติว่าด้วยการเวนคืนและการได้มาซึ่งอสังหาริมทรัพย์ พ.ศ. 2562 พ.ศ. .... ตามที่กระทรวงการคลัง (กค.) เสนอ และให้ส่งคณะกรรมการตรวจสอบร่างกฎหมายและร่างอนุบัญญัติที่เสนอคณะรัฐมนตรีตรวจพิจารณา โดยให้รับความเห็นของสํานักงบประมาณและสํานักงานคณะกรรมการกฤษฎีกาไปประกอบการพิจารณาด้วย แล้วดําเนินการต่อไปได้ และให้ กค. รับความเห็นของสํานักงบประมาณไปพิจารณาดําเนินการต่อไปด้วย
ทั้งนี้ กค. เสนอว่า
1. โดยที่มาตรา 17 แห่งพระราชบัญญัติว่าด้วยการเวนคืนและการได้มาซึ่งอสังหาริมทรัพย์ พ.ศ. 2562 กําหนดให้ กค. ต้องกําหนดอัตรา หลักเกณฑ์ วิธีการ และเงื่อนไขการจ่ายค่าตอบแทนให้แก่ กค. กรณีที่มีการเวนคืนที่ดินของรัฐ 4 ประเภท ได้แก่ (1) ที่ดินสาธารณสมบัติของแผ่นดินสําหรับพลเมืองใช้ร่วมกัน (2) ที่ดินสาธารณสมบัติของแผ่นดินใช้เพื่อประโยชน์ของแผ่นดินโดยเฉพาะ หรือที่ดินที่ได้สงวนหวงห้ามไว้ตามความต้องการของทางราชการ (3) ที่ดินรกร้างว่างเปล่า หรือที่ดินซึ่งมีผู้เวนคืนหรือทอดทิ้งหรือกลับมาเป็นของแผ่นดินโดยประการอื่นตามประมวลกฎหมายที่ดิน และที่ดินนั้นอยู่นอกเขตป่าไม้ถาวรตามมติคณะรัฐมนตรี และ (4) ที่ดินที่เป็นป่าสงวนแห่งชาติ
2. ประกอบกับได้มีคําสั่งกระทรวงคมนาคม ที่ 70/2562 ลงวันที่ 29 มีนาคม 2562 แต่งตั้งคณะกรรมการจัดทําร่างกฎหมายลําดับรองตามกฎหมายว่าด้วยการเวนคืนและการได้มาซึ่งอสังหาริมทรัพย์ มีอํานาจหน้าที่ในการพิจารณากําหนดเนื้อหาและรายละเอียดกฎหมายลําดับรองที่จะต้องจัดทําตามกฎหมายว่าด้วยการเวนคืนและการได้มาซึ่งอสังหาริมทรัพย์
3. กค. โดยกรมธนารักษ์ได้เข้าร่วมประชุมคณะกรรมการตามข้อ 2. ซึ่งในคราวประชุม ครั้งที่ 1/2562 เมื่อวันที่ 30 พฤษภาคม 2562 ที่ประชุมได้กําหนดให้มีการจัดทํากฎหมายลําดับรองเพื่อกําหนดหลักเกณฑ์และวิธีการต่าง ๆ ภายใต้พระราชบัญญัติว่าด้วยการเวนคืนและการได้มาซึ่งอสังหาริมทรัพย์ พ.ศ. 2562 ขึ้น รวมทั้งสิ้นจํานวน 10 ฉบับ
4. ต่อมากระทรวงคมนาคมได้มีหนังสือถึง กค. ขอให้จัดทําประกาศกระทรวงการคลัง เรื่อง กําหนดอัตรา หลักเกณฑ์ วิธีการ และเงื่อนไขการจ่ายค่าตอบแทนในที่ดินของรัฐให้แก่กระทรวงการคลัง ตามมาตรา 17 แห่งพระราชบัญญัติว่าด้วยการเวนคืนและการได้มาซึ่งอสังหาริมทรัพย์ พ.ศ. 2562 พ.ศ. ....
5. กค. โดยกรมธนารักษ์จึงได้มีคําสั่ง ที่ 630/2562 ลงวันที่ 30 กันยายน 2562 แต่งตั้งคณะกรรมการจัดทําร่างประกาศกระทรวงการคลังกําหนดอัตรา หลักเกณฑ์ วิธีการ และเงื่อนไขการจ่ายค่าตอบแทนให้แก่กระทรวงการคลัง ตามมาตรา 17 แห่งพระราชบัญญัติว่าด้วยการเวนคืนและการได้มาซึ่งอสังหาริมทรัพย์ พ.ศ. 2562 และได้ยกร่างประกาศดังกล่าวเสร็จเรียบร้อยแล้ว
สาระสําคัญของร่างประกาศ
กําหนดอัตรา หลักเกณฑ์ วิธีการ และเงื่อนไขการจ่ายค่าตอบแทน ให้แก่ กค. ในกรณีที่หน่วยงานของรัฐที่เวนคืนได้ดําเนินการตามขั้นตอนของกฎหมายแล้ว แต่มีที่ดินที่อยู่ในแนวเขตที่ดินที่จะเวนคืนซึ่งเป็นที่ดินของรัฐ 4 ประเภท ได้แก่ (1) ที่ดินสาธารณสมบัติของแผ่นดินสําหรับพลเมืองใช้ร่วมกัน (2) ที่ดินสาธารณชนสมบัติของแผ่นดินใช้เพื่อประโยชน์ของแผ่นดินโดยเฉพาะ หรือที่ดินที่ได้สงวนหวงห้ามไว้ตามความต้องการของทางราชการ (3) ที่ดินรกร้างว่างเปล่า หรือที่ดินซึ่งมีผู้เวนคืนหรือทอดทิ้งหรือกลับมาเป็นของแผ่นดินโดยประการอื่นตามประมวลกฎหมายที่ดิน และที่ดินนั้นอยู่นอกเขตป่าไม้ถาวรตามมติคณะรัฐมนตรี และ (4) ที่ดินที่เป็นป่าสงวนแห่งชาติ ทั้งนี้ เพื่อให้หน่วยงานของรัฐที่เวนคืนนั้นมีอํานาจเข้าครอบครอง ดูแล และใช้ประโยชน์ โดยเมื่อเจ้าหน้าที่ได้จ่ายค่าตอบแทนให้แก่ กค. ตามอัตรา หลักเกณฑ์ วิธีการ และเงื่อนไข ที่ กค. กําหนดแล้ว ให้กรรมสิทธิ์ในที่ดินนั้นตกเป็นของหน่วยงานของรัฐที่เวนคืน สรุปสาระสําคัญได้ดังนี้
1. กําหนดนิยามคําว่า “กิจการลงทุน” และ “กิจการสาธารณะ”
2. กําหนดให้มีคณะกรรมการกําหนดค่าตอบแทนที่ดินของรัฐ ประกอบด้วยคณะกรรมการ 2 ชุด ได้แก่ (1) ในเขตกรุงเทพมหานคร (2) ในเขตจังหวัดอื่น โดยคณะกรรมการมีหน้าที่กําหนดค่าตอบแทนที่ดินของรัฐตามอัตราที่กําหนด เช่น กรณีเป็นกิจการลงทุนให้กําหนดค่าตอบแทนที่ดินของรัฐให้ได้ราคาเทียบเคียงราคาซื้อขายกันตามปกติในท้องตลาด หรือกรณีเป็นกิจการสาธารณะให้กําหนดค่าตอบแทนที่ดินของรัฐให้ได้เทียบเคียงกับราคาประเมินที่ดิน
3. กําหนดวิธีในการรับชําระเงินค่าตอบแทน โดยให้เจ้าหน้าที่ชําระเงินผ่านบัญชีของกรมธนารักษ์
เศรษฐกิจ สังคม
11. เรื่อง การแก้ไขปัญหาผู้ได้รับผลกระทบจากโครงการโปร่งขุนเพชร จังหวัดชัยภูมิ
คณะรัฐมนตรีมีมติอนุมัติตามที่กระทรวงเกษตรและสหกรณ์ (กษ.) เสนอดังนี้
1. ให้ กษ. (กรมชลประทาน) ยกเว้นการปฏิบัติตามมติคณะรัฐมนตรี เมื่อวันที่ 21 เมษายน 2541 และอนุมัติในหลักการให้กรมชลประทานจ่ายเงินค่าชดเชยให้แก่ราษฎรผู้ได้รับผลกระทบจากการดําเนินงานโครงการของรัฐ กรณีโครงการโปร่งขุนเพชร จังหวัดชัยภูมิ ในอัตราไร่ละ 42,000 บาท ในท้องที่อําเภอหนองบัวระเหว จํานวน 150 แปลง เนื้อที่ 1,754-0-89 ไร่ คิดเป็นเงิน 73,677,345 บาท และในท้องที่อําเภอเทพสถิตจํานวน 22 แปลง เนื้อที่ 221-1-53 ไร่ คิดเป็นเงิน 9,298,065 บาท รวมเป็นเงินทั้งสิ้น 82,975,410 บาท โดยผู้มีสิทธิจะต้องมีชื่อปรากฏในแผนที่ ร.ว. 43 ก. ตามผลการรังวัดโดยช่างรังวัดของกรมที่ดินและเคยได้รับค่าขนย้าย (ค่าที่ดินไม่มีเอกสารสิทธิ) ไปแล้วในอัตราไร่ละ 8,000 บาท
สําหรับค่าใช้จ่ายที่จะเกิดขึ้นหากสามารถดําเนินการได้ทันภายในปีงบประมาณ พ.ศ. 2564 เห็นสมควรให้กรมชลประทานพิจารณาปรับแผนการปฏิบัติงานและแผนการใช้จ่ายงบประมาณ ประจําปีงบประมาณ พ.ศ. 2564 หรือโอนเงินจัดสรรหรือเปลี่ยนแปลงเงินจัดสรร แล้วแต่กรณี ตามระเบียบว่าด้วยการบริหารงบประมาณ พ.ศ. 2562 เพื่อมาดําเนินการเป็นลําดับแรก โดยให้จัดทําแผนรายละเอียดการจ่ายเงินค่าชดเชยให้สอดคล้องกับข้อเท็จจริงแล้วขอทําความตกลงกับสํานักงบประมาณตามขั้นตอน ส่วนค่าใช้จ่ายที่จะเกิดขึ้นในปีต่อ ๆ ไป เห็นควรให้จัดทําแผนการปฏิบัติงานและแผนการใช้จ่ายงบประมาณ เพื่อเสนอขอรับการจัดสรรงบประมาณรายจ่ายประจําปีตามความจําเป็นและเหมาะสมต่อไป ตามความเห็นของสํานักงบประมาณ
2. เพื่อให้การจ่ายเงินเป็นไปอย่างถูกต้อง โปร่งใส และป้องกันมิให้บุคคลหรือกลุ่มบุคคลแสวงหาผลประโยชน์โดยมิชอบจากราษฎร เห็นควรอนุมัติแต่งตั้งคณะกรรมการตรวจสอบและกํากับดูแลการจ่ายเงิน เพื่อทําหน้าที่กํากับดูแลการจ่ายเงินและจํานวนเงินค่าชดเชยให้ถูกต้องครบถ้วนตรงตามบัญชีรายละเอียดที่ดินของราษฎรผู้ได้รับผลกระทบ (กลุ่มที่ 1) โครงการโปร่งขุนเพชร จังหวัดชัยภูมิ ตามผลการตรวจสอบของคณะอนุกรรมการแก้ไขปัญหาเกษตรกรที่ได้รับผลกระทบจากการก่อสร้างโครงการโปร่งขุนเพชร จังหวัดชัยภูมิ ประกอบด้วย
1) ผู้ว่าราชการจังหวัดชัยภูมิ
ประธานกรรมการ
2) อัยการจังหวัดชัยภูมิ
กรรมการ
3) คลังจังหวัดชัยภูมิ
กรรมการ
4) ผู้บังคับการตํารวจภูธรจังหวัดชัยภูมิ
กรรมการ
5) เจ้าพนักงานที่ดินจังหวัดชัยภูมิ
กรรมการ
6) ปฏิรูปที่ดินจังหวัดชัยภูมิ
กรรมการ
7) เกษตรและสหกรณ์จังหวัดชัยภูมิ
กรรมการ
8) ผู้อํานวยการโครงการชลประทานชัยภูมิ
กรรมการ
9) นายอําเภอหนองบัวระเหว
กรรมการ
10) นายอําเภอเทพสถิต
กรรมการ
11) นายบัวลอย บํารุงสวัสดิ์ (ตัวแทนเกษตรกร)
กรรมการ
12) นายศักดา กาญจนเสน (ตัวแทนเกษตรกร)
กรรมการ
13) นายสาคร ศรีใส (ตัวแทนเกษตรกร)
กรรมการ
14) หัวหน้าฝ่ายจัดหาที่ดินที่ 2 ส่วนจัดหาที่ดิน 2 สํานักกฎหมายและที่ดิน กรมชลประทาน
กรรมการและเลขานุการ
15) ผู้อํานวยการสํานักงานก่อสร้างชลประทานขนาดใหญ่ที่ 13 กรมชลประทาน
กรรมการและผู้ช่วยเลขานุการ
โดยให้คณะกรรมการดังกล่าว ตรวจสอบบุคคลผู้มีสิทธิ จํานวน 172 ราย ให้เป็นไปตามหลักเกณฑ์ รวมทั้งกํากับดูแลการจ่ายเงินค่าชดเชยให้เป็นไปอย่างถูกต้องเรียบร้อย สําหรับการจ่ายเงินกรณีนี้เห็นสมควรจ่ายด้วยวิธีโอนเงินเข้าบัญชีธนาคาร (จ่ายตรง) ตามบัญชีรายชื่อบุคคลที่ผ่านการตรวจสอบจากคณะกรรมการฯ หรือทายาทของบุคคลดังกล่าว โดยให้ถือความเห็นของคณะกรรมการชุดนี้เป็นหลักฐานประกอบการจ่ายเงิน และให้ระบุในหลักฐานการรับเงินด้วยว่า “ข้าพเจ้ายินยอมรับเงินค่าขนย้ายในครั้งนี้ และจะไม่มาเรียกร้องหรือขอรับความช่วยเหลือใด ๆ ในส่วนที่เกี่ยวข้องกับโครงการโปร่งขุนเพชรจากทางราชการอีก”
สาระสําคัญของเรื่อง
1. คณะรัฐมนตรีมีมติ (8 เมษายน 2532) อนุมัติในหลักการให้ดําเนินการก่อสร้างเขื่อนโครงการโปร่งขุนเพชร จังหวัดชัยภูมิ ในท้องที่อําเภอหนองบัวระเหวและอําเภอเทพสถิต จังหวัดชัยภูมิ และคณะกรรมการกําหนดราคาค่าทดแทนทรัพย์สินตามมติคณะรัฐมนตรีเมื่อวันที่ 11 กรกฎาคม 2532 ได้กําหนดค่าขนย้าย กรณีที่ดินไม่มีเอกสารสิทธิในอัตราไร่ละ 8,000 บาท ซึ่งกรมชลประทานได้จ่ายค่าขนย้ายดังกล่าวให้แก่ราษฎรที่ได้รับผลกระทบจากโครงการฯ จํานวน 272 แปลง แล้ว ซึ่งต่อมาคณะรัฐมนตรีได้มีมติ (22 เมษายน 2539) ให้ชะลอการดําเนินการก่อสร้างโครงการไว้ก่อน ส่งผลให้ราษฎรกลุ่มดังกล่าวยังไม่ได้มีการย้ายออกจากพื้นที่ และภายหลังคณะรัฐมนตรีมีมติ (20 กันยายน 2548) ให้ดําเนินการก่อสร้างโครงการโปร่งขุนเพชรให้แล้วเสร็จภายในปี 2557 โดยคณะทํางานแสวงหาข้อเท็จจริงเกี่ยวกับราคาค่าทดแทนทรัพย์สินและคณะกรรมการกําหนดราคาค่าทดแทนฯ ตามมติคณะรัฐมนตรีเมื่อวันที่ 11 กรกฎาคม 2532 ได้พิจารณากําหนดจ่ายเงินค่าขนย้าย (ค่าที่ดินไม่มีเอกสารสิทธิ) ให้แก่ราษฎรที่ได้รับผลกระทบจากโครงการและยังไม่ได้รับการช่วยเหลือมาก่อนในอัตราไร่ละ 50,000 บาท ส่งผลให้ราษฎรกลุ่มที่เคยได้รับค่าขนย้ายในอัตราไร่ละ 8,000 บาท ต้องการขอให้รัฐบาลช่วยเหลือเยียวยาส่วนต่างในอัตราไร่ละ 42,000 บาท ทั้งนี้ คณะกรรมการร่วมระหว่างภาคราชการและผู้แทนเกษตรกรที่ได้รับผลกระทบจากการดําเนินโครงการของรัฐได้มีมติเห็นชอบการช่วยเหลือเยียวยาชดเชยส่วนต่างดังกล่าว ให้แก่เกษตรกรผู้ครอบครองที่ดินรายเดิม จํานวน 172 แปลง คิดเป็นจํานวนเงิน 82,975,410 บาท
2. เดิมกระทรวงเกษตรและสหกรณ์ได้เสนอเรื่องนี้มายังสํานักเลขาธิการคณะรัฐมนตรีเพื่อเสนอคณะรัฐมนตรีพิจารณาแล้วเมื่อวันที่ 30 กันยายน 2563 และนายกรัฐมนตรีได้พิจารณาแล้วมีคําสั่งให้ส่งเรื่องนี้คืนเพื่อให้กระทรวงเกษตรและสหกรณ์ (กรมชลประทาน) ร่วมกับหน่วยงานที่เกี่ยวข้องพิจารณาดําเนินการเจรจากับราษฎรอีกครั้ง ตามความเห็นของสํานักงบประมาณเพื่อให้ได้ข้อยุติที่ชัดเจน เหมาะสม และเป็นประโยชน์สูงสุดแก่ทุกฝ่ายก่อนดําเนินการต่อไป ทั้งนี้ ผู้แทนกลุ่มสมัชชาเกษตรกรภาคอีสานได้หารือร่วมกับผู้แทนกรมชลประทานและจัดทําบันทึกการเจรจาร่วมกันระหว่างผู้แทนกลุ่มสมัชชาเกษตรกรภาคอีสานและผู้แทนกรมชลประทาน เมื่อวันที่ 3 กุมภาพันธ์ 2564 สรุปความว่า ต้องดําเนินการเยียวยาความเดือดร้อนความเสียหายแก่ประชาชนที่ได้รับผลกระทบอย่างเป็นธรรมโดยไม่ชักช้า และขอให้กรมชลประทานนําเรื่องเสนอคณะรัฐมนตรีอีกครั้ง ทั้งนี้ สํานักงานทรัพยากรน้ําแห่งชาติพิจารณาแล้วเห็นว่า การจ่ายเงินค่าชดเชยให้แก่ราษฎร เห็นสมควรให้กระทรวงเกษตรและสหกรณ์พิจารณาดําเนินการตามกฎหมาย ระเบียบ ข้อบังคับ มติคณะรัฐมนตรี หนังสือเวียนที่เกี่ยวข้องให้ถูกต้องครบถ้วนในทุกขั้นตอน โดยคํานึงถึงประโยชน์สูงสุดของทางราชการเป็นสําคัญ
12. เรื่อง ขอยกเลิกโครงการก่อสร้างอาคารที่พักข้าราชการกองบัญชาการกองทัพไทยพื้นที่ประชาชื่น และโอนงบประมาณที่ตั้งไว้สําหรับรายการดังกล่าวในปีงบประมาณ พ.ศ. 2564 ไปสมทบเป็นค่างานก่อสร้างโครงการก่อสร้างบ้านพักข้าราชการกองบัญชาการกองทัพไทย ระยะที่ 2
คณะรัฐมนตรีมีมติอนุมัติให้กองบัญชาการกองทัพไทย (บก.ทท.) ยกเลิกรายการก่อหนี้ผูกพันข้ามปีงบประมาณ โครงการก่อสร้างอาคารที่พักข้าราชการ บก.ทท. พื้นที่ประชาชื่น (โครงการฯ ประชาชื่น) และโอนงบประมาณที่ตั้งไว้สําหรับรายการดังกล่าวในปีงบประมาณ พ.ศ. 2564 วงเงิน 79.91 ล้านบาท ไปสมทบเป็นค่างานก่อสร้างโครงการก่อสร้างบ้านพักข้าราชการ บก.ทท. ระยะที่ 2 (โครงการฯ ระยะที่ 2) ต่อไป ตามที่กระทรวงกลาโหม (กห.) เสนอ
สาระสําคัญของเรื่อง
กห. รายงานว่า บก.ทท. ได้ดําเนินการก่อสร้างที่พักอาศัยให้กับข้าราชการ บก.ทท. และครอบครัว รวม 2 โครงการ ดังนี้
1. โครงการฯ ประชาชื่น มีการดําเนินการสรุปได้ ดังนี้
1.1 บก.ทท. มีแผนการก่อสร้างที่พักอาศัยให้กับข้าราชการ บก.ทท. และครอบครัว ในพื้นที่ราชพัสดุของ บก.ทท. พื้นที่ประชาชื่น โดยสร้างเป็นอาคารสูง 25 ชั้น จํานวน 3 อาคาร เพื่อแก้ไขปัญหาการขาดแคลนที่พักอาศัยของข้าราชการที่มีความต้องการเป็นจํานวนมาก โดยในปีงบประมาณ พ.ศ. 2564 ได้รับอนุมัติให้ก่อหนี้ผูกพันข้ามปีงบประมาณ พ.ศ. 2564 - 2567 (4 ปี) วงเงิน 475.40 ล้านบาท (ไม่รวมเงินสํารองเผื่อเหลือเผื่อขาด) (ตามมติคณะรัฐมนตรี 20 ตุลาคม 2563) เพื่อก่อสร้างอาคารที่พักอาศัยดังกล่าว รวมทั้งสิ่งอํานวยความสะดวกและระบบสาธารณูปโภค จํานวน 1 อาคาร จํานวนห้องพัก 154 ห้อง
1.2 ต่อมาได้มีผู้ร้องเรียนต่อผู้ตรวจการแผ่นดินเกี่ยวกับการดําเนินโครงการฯ ประชาชื่น เนื่องจากประชาชนในพื้นที่ใกล้เคียงมีความกังวลว่าจะได้รับความเดือดร้อนจากผลกระทบต่าง ๆ เช่น ฝุ่นละออง การระบายน้ํา แรงสั่นสะเทือน การจราจร ตลอดจนอันตรายจากเศษวัสดุการก่อสร้าง โดยเสนอขอให้พิจารณายกเลิกการดําเนินการก่อสร้างอาคารสูง 25 ชั้น จํานวน 3 อาคาร หรือปรับรูปแบบอาคารเป็นแบบอาคารที่มีความสูงไม่เกิน 8 ชั้น และจัดแผนผังอาคารให้มีระยะห่างจากพื้นที่ข้างเคียง สํานักงานผู้ตรวจการแผ่นดิน (สผผ.) จึงขอให้สํานักยุทธโยธาทหาร บก.ทท. ชี้แจงข้อเท็จจริงพร้อมทั้งแนวทางการแก้ไขปัญหาดังกล่าว
1.3 ปัจจุบันโครงการฯ ประชาชื่น อยู่ระหว่างการจัดทํารายงานการประเมินผลกระทบสิ่งแวดล้อม (EIA) ซึ่งทางบริษัทที่ปรึกษาได้ดําเนินการตามกรอบของกฎหมายที่เกี่ยวข้องที่ได้กําหนดไว้ โดยมีการเก็บรวบรวมข้อมูล การสัมภาษณ์รายบุคคล การใช้แบบสอบถามและการสนทนากลุ่มย่อย และได้แจกจ่ายมาตรการป้องกันและแก้ไขผลกระทบสิ่งแวดล้อมให้กับผู้อยู่อาศัยในชุมชนรอบโครงการอย่างต่อเนื่อง อย่างไรก็ดี กลุ่มผู้ร้องเรียนยังคงมีความวิตกกังวลว่าจะได้รับความเดือดร้อนและผลกระทบด้านต่าง ๆ ตามมาภายหลังในระหว่างดําเนินการก่อสร้างและเมื่อก่อสร้างแล้วเสร็จ ซึ่งหากดําเนินโครงการฯ ประชาชื่นต่อไปอาจมีความเป็นไปได้ที่จะสร้างไม่สําเร็จ และจะส่งผลกระทบในระยะยาวต่อข้าราชการที่พักอาศัยกับผู้พักอาศัยโดยรอบโครงการดังกล่าวในอนาคต ดังนั้น ผู้บัญชาการทหารสูงสุดจึงได้อนุมัติหลักการให้ชะลอโครงการฯ ประชาชื่น และขอให้พิจารณาพื้นที่ก่อสร้างแห่งใหม่ พร้อมทั้งให้มีหนังสือถึง สผผ. เพื่อชี้แจงข้อเท็จจริง และต่อมาได้เห็นชอบให้ยกเลิกโครงการฯ ประชาชื่น แล้ว
2. โครงการฯ ระยะที่ 2 มีการดําเนินการสรุปได้ ดังนี้
2.1 บก.ทท. ได้ทําสัญญาจ้างบริษัทที่ 1 ดําเนินโครงการฯ ระยะที่ 2 ในวงเงิน 184 ล้านบาท เริ่มดําเนินงานเมื่อวันที่ 31 มีนาคม 2561 และมีกําหนดแล้วเสร็จเมื่อวันที่ 21 กันยายน 2562 ซึ่ง บก.ทท. ได้รับจัดสรรงบประมาณรายจ่ายประจําปีงบประมาณ พ.ศ. 2561 - 2562 จํานวน 140.50 ล้านบาท และได้เบิกจ่ายให้แก่ผู้รับจ้างแล้ว วงเงิน 74.52 ล้านบาท คงเหลืองบประมาณ จํานวน 65.98 ล้านบาท แต่โดยที่บริษัทฯ ไม่สามารถดําเนินงานได้ตามระยะเวลาที่กําหนด บก.ทท. จึงได้บอกเลิกสัญญาจ้างกับบริษัทที่ 1
2.2 บก.ทท. ได้ทําสัญญาจ้างบริษัทที่ 2 เพื่อดําเนินการในส่วนที่เหลือ ในวงเงิน 145.89 ล้านบาท โดยเริ่มดําเนินงานเมื่อวันที่ 1 สิงหาคม 2563 และมีกําหนดแล้วเสร็จวันที่ 27 พฤษภาคม 2564 โดยมีรายละเอียดการเบิกจ่ายงบประมาณ ดังนี้
(1) ปีงบประมาณ พ.ศ. 2563
บก.ทท. ได้ใช้จ่ายงบประมาณจากงบประมาณรายจ่ายประจําปีงบประมาณ พ.ศ. 2562 ที่ได้ขยายระยะเวลาเบิกจ่ายงบประมาณจนถึงเดือนกันยายน 2563 จํานวน 65.98 ล้านบาท (เหลือจ่ายจากการเบิกจ่ายให้บริษัทที่ 1) จ่ายให้แก่บริษัทที่ 2 จํานวน 49.92 ล้านบาท คงเหลือวงเงินที่ต้องเบิกจ่ายให้บริษัทที่ 2 จํานวน 95.97 ล้านบาท (145.89 - 49.92)
(2) ปีงบประมาณ พ.ศ. 2564
บก.ทท. ได้เสนอคําขอตั้งงบประมาณรายจ่ายประจําปีงบประมาณ พ.ศ. 2564 วงเงิน 79.91 ล้านบาท แต่ไม่ได้รับการจัดสรรงบประมาณ จึงได้ขอทําความตกลงกับสํานักงบประมาณ (สงป.) เพื่อขอโอนเงินจัดสรรงบประมาณรายจ่ายประจําปีงบประมาณ พ.ศ. 2564 จากโครงการก่อสร้างอาคารนักเรียนนายสิบแผนที่และอาคารแผนกขนส่งพื้นที่โรงเรียนแผนที่ กรมแผนที่ทหาร วงเงิน 16.06 ล้านบาท ไปตั้งจ่ายโครงการฯ ระยะที่ 2 ซึ่ง สงป. ได้อนุมัติให้ บก.ทท. โอนเงินจัดสรรดังกล่าวแล้วทําให้คงเหลืองบประมาณที่ต้องเบิกจ่ายให้บริษัทที่ 2 จํานวน 79.91 ล้านบาท (145.89 - 49.92 - 16.06)
3. โดยที่ บก.ทท. มีความต้องการงบประมาณเพื่อดําเนินการตามโครงการฯ ระยะที่ 2 ซึ่งมีกําหนดส่งมอบงานภายในเดือนพฤษภาคม 2564 วงเงิน 79.91 ล้านบาท บก.ทท. จึงมีแผนที่จะใช้งบประมาณที่ตั้งไว้สําหรับโครงการฯ ประชาชื่น ในปีงบประมาณ พ.ศ. 2564 (ซึ่งยกเลิกไปแล้วตามข้อ 1.3) และโอนงบประมาณดังกล่าวมาใช้สําหรับโครงการฯ ระยะที่ 2
4. สงป. เห็นว่า การยกเลิกรายการก่อหนี้ผูกพันโครงการฯ ประชาชื่นย่อมมีผลทําให้ไม่มีรายการดังกล่าวที่จะต้องตั้งงบประมาณในปีงบประมาณ พ.ศ. 2565 - 2567 รองรับอีกต่อไป ดังนั้น กรณีดังกล่าวจึงเป็นการเปลี่ยนแปลงรายการก่อหนี้ผูกพันข้ามปีงบประมาณที่คณะรัฐมนตรีได้มีมติอนุมัติให้ก่อหนี้ผูกพันข้ามปีงบประมาณไว้ บก.ทท. จึงต้องเสนอขออนุมัติต่อคณะรัฐมนตรีตามนัยข้อ 7 (3) ของระเบียบว่าด้วยการก่อหนี้ผูกพันข้ามปีงบประมาณ พ.ศ. 2562 โดยขอยกเลิกรายการก่อหนี้ผูกพันข้ามปีงบประมาณโครงการฯ ประชาชื่น และขอโอนงบประมาณที่ตั้งไว้สําหรับรายการดังกล่าวในปีงบประมาณ พ.ศ. 2564 วงเงิน 79.91 ล้านบาท ไปสมทบเป็นค่างานก่อสร้างโครงการฯ ระยะที่ 2 ในคราวเดียวกัน
13. เรื่อง ขออนุมัติงบกลาง รายการเงินสํารองจ่ายเพื่อกรณีฉุกเฉินหรือจําเป็น เพื่อดําเนินงานโครงการเพิ่มประสิทธิภาพการควบคุมโรคใบด่างมันสําปะหลังแบบครอบคลุมพื้นที่
คณะรัฐมนตรีมีมติอนุมัติตามที่กระทรวงเกษตรและสหกรณ์ (กษ.) เสนอดังนี้
1. อนุมัติการดําเนินงานโครงการเพิ่มประสิทธิภาพการควบคุมโรคใบด่างมันสําปะหลังแบบครอบคลุมพื้นที่
2. อนุมัติงบประมาณเพื่อดําเนินโครงการเพิ่มประสิทธิภาพการควบคุมโรคใบด่างมันสําปะหลังแบบครอบคลุมพื้นที่ วงเงิน 1,329.22 ล้านบาท ประกอบด้วย
2.1 งบประมาณรายจ่ายประจําปีงบประมาณ พ.ศ. 2564 งบกลาง รายการเงินสํารองจ่ายเพื่อกรณีฉุกเฉินหรือจําเป็น วงเงิน 1,264.20 ล้านบาท แบ่งเป็น
รายการ
จํานวน (ล้านบาท)
(1) งบอุดหนุนทั่วไป เพื่อเป็นค่าใช้จ่ายในการชดเชยการทําลายต้นมันสําปะหลังที่เป็นโรคใบด่างและกําจัดแมลงหวี่ขาวยาสูบ
864.00
(2) งบดําเนินงาน
- ค่าใช้จ่ายในการส่งเสริมและสนับสนุนการปลูกมันสําปะหลังสะอาดและทนทานต่อโรคใบด่างมันสําปะหลัง
- ค่าธรรมเนียมการโอนเงินเข้าบัญชีเกษตรกรให้กับธนาคารเพื่อการเกษตรและสหกรณ์การเกษตร (ธ.ก.ส.)
400.20
400.00
0.20
2.2 งบดําเนินงาน จํานวน 65.02 ล้านบาท ให้กรมส่งเสริมการเกษตรพิจารณาปรับจากแผนการปฏิบัติงานและแผนการใช้จ่ายงบประมาณ ประจําปีงบประมาณ พ.ศ. 2564 เพื่อเป็นค่าใช้จ่ายในการบริหารจัดการโครงการ
3. อนุมัติการดําเนินโครงการให้ครอบคลุมพื้นที่ที่เกษตรกรขึ้นทะเบียนเกษตรกรกับกรมส่งเสริมการเกษตร กษ. ทั้งที่มีเอกสารสิทธิและไม่มีเอกสารสิทธิ
โดยมอบหมายให้กระทรวงเกษตรและสหกรณ์ดําเนินการเพิ่มเติม ดังนี้
1) ร่วมกับกระทรวงการคลัง กระทรวงกลาโหม กระทรวงมหาดไทย กระทรวงพาณิชย์ กระทรวงอุตสาหกรรม สํานักงานตํารวจแห่งชาติ และหน่วยงานที่เกี่ยวข้องเร่งพิจารณาแนวทางที่มีประสิทธิภาพในการป้องกันและตรวจสอบไม่ให้มีการนําเข้าหรือลักลอบนําเข้าต้นพันธุ์หรือท่อนพันธุ์มันสําปะหลังที่เป็นโรคใบด่าง และการกําจัดแมลงหวี่ขาวยาสูบที่เป็นพาหะของโรคใบด่างมันสําปะหลัง ควบคู่ไปกับการดําเนินโครงการเพิ่มประสิทธิภาพการควบคุมโรคใบด่างมันสําปะหลังแบบครอบคลุมพื้นที่ด้วย
2) พิจารณาดําเนินการตามกฎหมายอย่างเด็ดขาดกับผู้ที่ได้รับการชดเชยตามโครงการฯ ไปแล้ว แต่ภายหลังพบว่ามีการลักลอบนํามันสําปะหลังที่ติดโรคมาปลูกใหม่ หรือผู้ที่เกี่ยวข้องกับการดําเนินการดังกล่าว
3) ร่วมกับกระทรวงการคลังและหน่วยงานที่เกี่ยวข้องพิจารณาความเป็นไปได้และความเหมาะสมในการจัดให้เกษตรกรมีการทําประกันภัยผลผลิตมันสําปะหลังเพื่อลดภาระค่าใช้จ่ายของภาครัฐในการให้ความช่วยเหลือเยียวยาในกรณีต่าง ๆ ต่อไป
สาระสําคัญของเรื่อง
กษ. รายงานว่า
1. ภายหลังจากที่กรมส่งเสริมการเกษตรดําเนินโครงการป้องกันและกําจัดโรคใบด่างมันสําปะหลัง (ตามมติคณะรัฐมนตรีวันที่ 17 กันยายน 2562 และ 24 กันยายน 2562) กรมส่งเสริมการเกษตรได้กําจัดต้นมันสําปะหลังเป็นโรคและแมลงหวี่ขาวยาสูบได้ทั้งสิ้น 26,109.225 ไร่ ในพื้นที่ 11 จังหวัด1 (ไม่ครอบคลุมพื้นที่ที่ไม่มีเอกสารสิทธิถูกต้องตามกฎหมายและพื้นที่ระบาดนอกเหนือจากที่คณะรัฐมนตรีมีมติอนุมัติ) และจ่ายเงินชดเชยรายได้ให้กับเกษตรกรไปแล้วทั้งหมด 2,413 ราย แต่ก็ยังไม่สามารถควบคุมสถานการณ์การระบาดของโรคใบด่างมันสําปะหลังได้ เนื่องจากการแพร่ระบาดเกิดขึ้นอย่างรวดเร็วผ่านท่อนพันธุ์มันสําปะหลังที่เป็นโรคและแมลงหวี่ขาวยาสูบพาหะนําโรค รวมถึงการดําเนินโครงการไม่ครอบคลุมพื้นที่ที่ไม่มีเอกสารสิทธิและพื้นที่ระบาดส่งผลให้สถานการณ์การระบาดมีการขยายพื้นที่เพิ่มขึ้นในพื้นที่ 27 จังหวัด2 รวมจํานวนพื้นที่ระบาด 400,000 ไร่
2. กษ. จึงได้จัดทําโครงการเพิ่มประสิทธิภาพการควบคุมโรคใบด่างมันสําปะหลังแบบครอบคลุมพื้นที่ขึ้นเพื่อกําจัดต้นมันสําปะหลังที่เป็นโรคในทุกพื้นที่และตัดวงจรการระบาดของโรค ซึ่งในการประชุมคณะกรรมการนโยบายและบริหารจัดการมันสําปะหลัง ครั้งที่ 3/2563 เมื่อวันที่ 14 ตุลาคม 2563 (รัฐมนตรีว่าการกระทรวงพาณิชย์เป็นประธาน) ได้มีมติเห็นชอบด้วยแล้ว รายละเอียดของโครงการฯ สรุปได้ ดังนี้
หัวข้อ
รายละเอียด
1. วัตถุประสงค์
(1) เพื่อตัดวงจรการระบาดของโรคใบด่างมันสําปะหลัง
(2) เพื่อส่งเสริมและสนับสนุนให้เกษตรกรใช้ท่อนพันธุ์สะอาดและทนทานต่อโรคใบด่างมันสําปะหลังทดแทนมันสําปะหลังเป็นโรคในพื้นที่ระบาด
(3) เพื่อควบคุมไม่ให้การระบาดของโรคขยายตัวไปยังพื้นที่อื่น ๆ
(4) เพื่อช่วยเหลือเกษตรกรที่ได้รับผลกระทบจากการระบาดของโรคใบด่างมันสําปะหลัง
2. พื้นที่ดําเนินการ
พื้นที่ปลูกมันสําปะหลังทุกจังหวัด
3. ระยะเวลา
ดําเนินโครงการ
ตั้งแต่เดือนธันวาคม 25633 - กันยายน 2564
4. กิจกรรม
(1) กําจัดต้นมันสําปะหลังที่เป็นโรคใบด่างและชดเชยค่าทําลายต้นมันสําปะหลังให้กับเกษตรกรที่ได้รับผลกระทบ โดยมีหลักเกณฑ์ ดังนี้
(1.1) เป็นแปลงที่พบต้นมันสําปะหลังที่มีสภาพที่สงสัยหรือส่อว่าจะมีการติดเชื้อและจะเป็นต้นตอของการระบาดของโรคใบด่างมันสําปะหลังยืนต้นอยู่ในแปลง
(1.2) วิธีการทําลายต้องเป็นตามหลักวิชาการที่กรมวิชาการเกษตรแนะนําและต้องทําลายต้นที่เป็นโรคทิ้งหลังจากคณะทํางานขับเคลื่อนการแก้ไขปัญหาโรคใบด่างมันสําปะหลังระดับตําบลพิจารณารับรอง และเมื่อผ่านไป 30 วัน ต้องไม่มีต้นงอกใหม่
(1.3) อัตราค่าชดเชยการทําลายให้กับเกษตรกรที่กําจัดต้นมันสําปะหลังที่เป็นโรคและแมลงหวี่ขาวยาสูบพาหะนําโรค ไร่ละ 2,160 บาท (เป็นอัตราที่ กค. เห็นชอบความเหมาะสมแล้ว)
(1.4) กรณีเกษตรกรไม่ยินยอมให้ทําลายต้นมันสําปะหลัง ให้กรมวิชาการเกษตรดําเนินการบังคับใช้มาตรการทางกฎหมาย ตามพระราชบัญญัติกักพืช พ.ศ. 2507 และที่แก้ไขเพิ่มเติม4
(2) ส่งเสริมและสนับสนุนการใช้พันธุ์มันสําปะหลังสะอาดและทนทานโรคใบด่างมันสําปะหลัง ตามหลักเกณฑ์ ดังนี้
(2.1) คัดเลือกพื้นที่ที่เป็นแหล่งผลิตท่อนพันธุ์มันสําปะหลังสะอาดและทนทานต่อโรคใบด่างมันสําปะหลัง ในโครงการมันสําปะหลังแปลงใหญ่หรือแปลงเกษตรกรที่อยู่ในพื้นที่ไม่พบการระบาด หรือไม่มีการระบาดของโรค
(2.2) แปลงที่เข้าร่วมโครงการต้องผ่านการตรวจประเมินแหล่งท่อนพันธุ์มันสําปะหลังสะอาด
(2.3) ผู้ทําหน้าที่ตรวจประเมินแปลงต้องผ่านการอบรมหลักสูตรผู้ตรวจประเมินแปลงพันธุ์มันสําปะหลังสะอาด หรือได้รับการถ่ายทอดความรู้ หลักเกณฑ์วิธีการตรวจประเมินแปลงจากเจ้าหน้าที่ที่ผ่านการอบรมหลักสูตรผู้ตรวจประเมินแปลงพันธุ์มันสําปะหลังสะอาด
(2.4) มีการสํารวจเพื่อค้นหาต้นเป็นโรคจากพื้นที่ที่คัดเลือก
(2.5) มีการขึ้นทะเบียนแปลงพันธุ์สะอาดที่ผ่านการประเมิน
(2.6) การสนับสนุนท่อนพันธุ์มันสําปะหลังสะอาดและทนทานโรคใบด่างมันสําปะหลัง ให้กับเกษตรกรที่พบการระบาดในพื้นที่ดําเนินการ อัตราไร่ละ 500 ลํา
(3) ใช้มาตรการทางกฎหมายเพื่อกําจัดต้นที่เป็นโรคและควบคุมการเคลื่อนย้ายท่อนพันธุ์ที่เป็นโรค กรณีเกษตรกรไม่ยินยอมให้ทําลายต้นมันสําปะหลังให้กรมวิชาการเกษตรดําเนินการบังคับใช้มาตรการทางกฎหมายตามพระราชบัญญัติกักพืช พ.ศ. 2507 และที่แก้ไขเพิ่มเติม
(4) สร้างการรับรู้และชี้แจงโครงการ โดยอบรมและชี้แจงการดําเนินโครงการ
ให้กับเจ้าหน้าที่ที่เกี่ยวข้องระดับอําเภอ จังหวัด และส่วนกลาง จํานวน 700 รายและอบรมเกษตรกรผู้ปลูกมันสําปะหลังที่เข้าร่วมโครงการ จํานวน 40,000 ราย
(5) ประชาสัมพันธ์โครงการผ่านสื่อประชาสัมพันธ์ เช่น โทรทัศน์ หนังสือพิมพ์ป้ายประชาสัมพันธ์ เป็นต้น
(6) ติดตามและประเมินผลโครงการ เพื่อเฝ้าระวังและแจ้งเตือนหากเกิดการระบาดซ้ํา
5. งบประมาณ
กรอบวงเงินในการดําเนินโครงการฯ 1,329.22 ล้านบาท ประกอบด้วยงบประมาณรายจ่ายประจําปีงบประมาณ พ.ศ. 2564 งบกลาง รายการเงินสํารองจ่ายเพื่อกรณีฉุกเฉินหรือจําเป็น วงเงิน 1,264.2 ล้านบาท และงบประมาณของกรมส่งเสริมการเกษตร วงเงิน 65.02 ล้านบาท
6. หน่วยงานดําเนินการ
(1) กรมส่งเสริมการเกษตร
(2) กรมวิชาการเกษตร
(3) สํานักงานเศรษฐกิจการเกษตร
(4) ธ.ก.ส.
ทั้งนี้ สถานการณ์การระบาดของโรคใบด่างมันสําปะหลังในประเทศไทยเกิดขึ้นครั้งแรกในช่วงกลางปี 2561 ในแถบ 7 จังหวัด ใกล้บริเวณชายแดนไทย – กัมพูชา ได้แก่ จังหวัดนครราชสีมา จังหวัดบุรีรัมย์ จังหวัดศรีสะเกษ จังหวัดสระแก้ว จังหวัดสุรินทร์ จังหวัดอุบลราชธานี และจังหวัดปราจีนบุรี ซึ่งกระทรวงเกษตรและสหกรณ์คาดว่าเป็นการระบาดจากแปลงมันสําปะหลังที่เป็นโรคในประเทศกัมพูชา โดยมีแมลงหวี่ขาวยาสูบเป็นพาหะ คณะรัฐมนตรีจึงมีมติ (24 กันยายน 2562) อนุมัติให้ดําเนินโครงการป้องกันและกําจัดโรคใบด่างมันสําปะหลังเพื่อกําจัดต้นมันสําปะหลังที่เป็นโรคดังกล่าว โดยดําเนินการเฉพาะพื้นที่ที่มีเอกสารสิทธิเท่านั้น อย่างไรก็ตาม สถานการณ์โรคระบาดดังกล่าวได้ทวีความรุนแรงขึ้นในช่วงปี 2563 ส่วนหนึ่งมีสาเหตุจากการดําเนินโครงการไม่ได้ดําเนินการให้ครอบคลุมพื้นที่ที่มีการระบาดทั้งหมด คณะรัฐมนตรีจึงได้มีมติ (18 สิงหาคม 2563) ให้ขยายพื้นที่ดําเนินโครงการจากเดิมครอบคลุมพื้นที่ 11 จังหวัด เป็นดําเนินโครงการในทุกจังหวัดที่ปลูกมันสําปะหลัง โดยครอบคลุมทั้งพื้นที่ที่มีเอกสารสิทธิและไม่มีเอกสารสิทธิ แต่โดยที่ระยะเวลาดําเนินโครงการสิ้นสุดในเดือนกันยายน 2563 หน่วยงานที่เกี่ยวข้องจึงไม่สามารถดําเนินการได้ทันกําหนดระยะเวลาดังกล่าว ดังนั้น กระทรวงเกษตรและสหกรณ์จึงได้ดําเนินการทําลายต้นมันสําปะหลังที่เป็นโรคใบด่างเพิ่มเติมบางส่วนเพื่อยับยั้งการแพร่ระบาดของโรคดังกล่าว รวมทั้งได้เสนอโครงการเพิ่มประสิทธิภาพการควบคุมโรคใบด่างมันสําปะหลังแบบครอบคลุมพื้นที่ขึ้น โดยมีกรอบวงเงินรวม 1,329.22 ล้านบาท ซึ่งมีสาระสําคัญเป็นการจ่ายเงินค่าชดเชยการทําลายต้นมันสําปะหลังที่เป็นโรคใบด่างและกําจัดแมลงหวี่ขาวยาสูบให้แก่เกษตรกร (วงเงิน 864 ล้านบาท) รวมทั้งสนับสนุนให้เกษตรกรปลูกมันสําปะหลังพันธุ์สะอาดและทนทานต่อโรค (วงเงิน 400 ล้านบาท) โดยกระทรวงเกษตรและสหกรณ์เห็นควรดําเนินการทั้งในพื้นที่ที่มีเอกสารสิทธิและไม่มีเอกสารสิทธิเพื่อกําจัดโรคอย่างเด็ดขาดไม่ให้มีการระบาดอีก
__________________
111 จังหวัด ได้แก่ กาญจนบุรี นครราชสีมา สระแก้ว สุรินทร์ ศรีสะเกษ บุรีรัมย์ อุบลราชธานี ปราจีนบุรี ชลบุรี ระยอง และฉะเชิงเทรา
216 จังหวัดที่เพิ่มขึ้น ได้แก่ กาฬสินธุ์ ขอนแก่น ชัยนาท ชัยภูมิ นครสวรรค์ มหาสารคาม มุกดาหาร พิษณุโลก เพชรบูรณ์ ร้อยเอ็ด ลพบุรี จันทบุรี สระบุรี สุพรรณบุรี อํานาจเจริญ และอุทัยธานี
3เดิมในการประชุมคณะกรรมการนโยบายและบริหารจัดการมันสําปะหลัง ครั้งที่ 3/2563 เมื่อวันที่ 14 ตุลาคม 2563 ที่ประชุมมีมติเห็นชอบโครงการฯ โดยมีระยะเวลาโครงการตั้งแต่เดือนพฤศจิกายน 2563 - กันยายน 2564 แต่ กษ. ได้ปรับระยะเวลาการดําเนินโครงการให้สอดคล้องกับข้อเท็จจริง
4กรณีที่มีศัตรูพืชที่ก่อความเสียหายร้ายแรงซึ่งหากไม่รีบทําลายอาจระบาดลุกลามทําความเสียหายได้มาก เจ้าหน้าที่มีอํานาจสั่งให้เจ้าของจัดการทําลายพืช ศัตรูพืช และพาหะนั้นได้ หรือเจ้าหน้าที่จะทําลายเองโดยเจ้าของเป็นผู้เสียค่าทําลาย ซึ่งหากไม่ปฏิบัติตาม ต้องระวางโทษจําคุกไม่เกินหกเดือน หรือปรับไม่เกินหนึ่งหมื่นบาท หรือทั้งจําทั้งปรับตามนัยพระราชบัญญัติกักพืช พ.ศ. 2507
14. เรื่อง ข้อเสนอเชิงนโยบายในการจัดระบบบริการและระบบประกันสุขภาพสําหรับผู้ต้องขังที่มีปัญหาสถานะบุคคลและต่างด้าวในเรือนจํา
คณะรัฐมนตรีมีมติอนุมัติหลักการให้จัดระบบหลักประกันสุขภาพ* สําหรับผู้ต้องขังที่มีปัญหาทางสถานะบุคคลและต่างด้าว จํานวน 16,000 คน [จํานวนกลุ่มผู้ต้องขังดังกล่าวมีจํานวนจริง 19,506 คน ส่วนที่เหลืออีกจํานวน 3,506 คน ยังมีความคลาดเคลื่อนทางทะเบียน] โดยให้มีการลงทะเบียนเพื่อเข้าถึงระบบหลักประกันสุขภาพ พร้อมกับเสนอให้มีงบประมาณเพื่อเป็นค่าใช้จ่ายสําหรับการเข้าถึงบริการสุขภาพตามชุดสิทธิประโยชน์** ในอัตราเทียบเท่ากับผู้มีสิทธิในระบบหลักประกันสุขภาพแห่งชาติ (Universal Coverage: UC) (ปัจจุบันสิทธิในระบบดังกล่าวคิดค่าใช้จ่ายแบบเหมาจ่ายรายหัวจํานวน 3,719.23 บาทต่อผู้มีสิทธิ) ตามที่กระทรวงยุติธรรม (ยธ.) เสนอ โดยให้กระทรวงสาธารณสุข (สธ.) เป็นผู้จัดระบบดังกล่าวไปพลางก่อน
สําหรับงบประมาณในการดําเนินการ ค่าใช้จ่ายในปีงบประมาณ พ.ศ. 2564 จํานวน 13.71 ล้านบาท และค่าใช้จ่ายที่จะเกิดขึ้นในปีต่อ ๆ ไป ขอให้ สธ. ใช้จ่ายจากเงินนอกงบประมาณ (เงินบํารุงโรงพยาบาล) เป็นลําดับแรกก่อน เพื่อช่วยลดภาระงบประมาณที่มีอยู่อย่างจํากัด หากไม่เพียงพอขอให้พิจารณาปรับแผนการปฏิบัติงานและแผนการใช้จ่ายงบประมาณไปดําเนินการ ตามความเห็นของสํานักงบประมาณ
โดยให้ ยธ. เป็นหน่วยงานหลักหารือร่วมกับหน่วยงานที่เกี่ยวข้องพิจารณากําหนดแนวทางในการจัดระบบบริการและประกันสุขภาพสําหรับผู้ต้องขังที่มีปัญหาสถานะบุคคลและต่างด้าวในระยะยาวให้ได้ข้อยุติที่ชัดเจน และเป็นรูปธรรม และให้ ยธ.ร่วมกับสํานักงานตํารวจแห่งชาติ (ตช.) กระทรวงมหาดไทย (มท.) และหน่วยงานที่เกี่ยวข้อง พิจารณากําหนดแนวทางในการตรวจสอบและยืนยันตัวตนของผู้กระทําความผิดให้ถูกต้อง ชัดเจน รวมทั้งแนวทางการแก้ไขปัญหาในกรณีที่ไม่สามารถยืนยันตัวตนของผู้กระทําความผิดได้ด้วย
_________________________
หมายเหตุ *ระบบหลักประกันสุขภาพ คือ เครื่องมือทางการคลังเพื่อจัดการความแตกต่างของราคาบริการสุขภาพและความเสี่ยงซึ่งเชื่อมโยงกับการผันแปรของค่าใช้จ่ายสุขภาพส่วนบุคคล โดยกระจายความเสี่ยงเหนือตัวบุคคล (Across Individuals) และเวลา (Over Time) ด้วยการนําคนที่มีความเสี่ยงน้อยหรือป่วยน้อย เช่น คนวัยหนุ่มสาวมาเฉลี่ยความเสี่ยงกับคนที่มีความเสี่ยงมากหรือป่วยมาก เช่น ผู้สูงอายุและเด็ก เพื่อให้สามารถเก็บเบี้ยประกันซึ่งเมื่อรวมกันแล้วควรได้อย่างน้อยเท่ากับความเสียหายที่อาจเกิดขึ้น
**ชุดสิทธิประโยชน์ คือ การกําหนดรายการบริการในสิทธิประโยชน์ โดยกําหนดเป็นลายลักษณ์อักษรในรายละเอียดต่าง ๆ เช่น ชนิดบริการ วิธีการให้บริการ ข้อจํากัดในการใช้บริการ และราคา เป็นต้น
สาระสําคัญของเรื่อง
ยธ. (กรมราชทัณฑ์) รายงานว่า
1. คนไทยทุกคนมีสิทธิและสามารถเข้าถึงระบบหลักประกันสุขภาพได้จาก 3 สิทธิ/กองทุน ได้แก่ (1) สิทธิสวัสดิการรักษาพยาบาลข้าราชการ (2) กองทุนประกันสังคม และ (3) กองทุนหลักประกันสุขภาพแห่งชาติ แต่สิทธิดังกล่าวไม่ครอบคลุมถึงผู้ต้องขังที่มีปัญหาสถานะบุคคลและต่างด้าวในเรือนจํา และเมื่อผู้ต้องขังกลุ่มดังกล่าวเกิดการเจ็บป่วยจําเป็นซึ่งเกินศักยภาพการรักษาจากสถานพยาบาลเรือนจํา จะต้องส่งตัวกลุ่มผู้ต้องขังดังกล่าวออกมารักษาภายนอกเรือนจํา โดยโรงพยาบาลในพื้นที่ต้องเป็นผู้รับภาระค่ารักษาพยาบาลดังกล่าว ซึ่งปัญหาดังกล่าวได้เคยมีการมอบหมายให้ สธ. จัดประชุมหารือเกี่ยวกับการจัดบริการทางการแพทย์ในเรือนจําทั้งระบบแล้ว
2. กรมราชทัณฑ์จึงได้รวบรวมข้อมูลการรักษาพยาบาลของผู้ต้องขังที่มีปัญหาสถานะบุคคลและต่างด้าวระหว่างเดือนมกราคม - ธันวาคม 2563 จากเรือนจําและทัณฑสถาน จํานวน 127 แห่ง [จากจํานวนทั้งสิ้น 142 แห่ง (คิดเป็นร้อยละ 89)] พบว่า มีค่าใช้จ่ายในการรักษาพยาบาลของผู้ต้องขังรวม 13.71 ล้านบาท ซี่งโรงพยาบาลในพื้นที่ต้องเป็นผู้รับภาระค่ารักษาพยาบาลดังกล่าว จากปัญหาดังกล่าว ยธ. จึงมีคําสั่งแต่งตั้งคณะทํางานจัดระบบบริการและระบบประกันสุขภาพสําหรับผู้ต้องขังที่มีปัญหาสถานะบุคคลและต่างด้าวในเรือนจํา เพื่อเสนอแนวทาง วิธีการ กลไก และงบประมาณในการจัดระบบบริการและระบบประกันสุขภาพสําหรับกลุ่มบุคคลดังกล่าวให้สามารถปฏิบัติได้จริง และต่อมากรมราชทัณฑ์ สปสช. กรมการปกครองและหน่วยงานที่เกี่ยวข้องได้ร่วมกันจัดทําฐานทะเบียนผู้ต้องขังเพื่อเป็นฐานข้อมูลในการจัดการสิทธิด้านการรักษาพยาบาลสําหรับผู้ต้องขัง ซึ่งผลการดําเนินการตั้งแต่ปี พ.ศ. 2560 - 2563 สามารถสรุปได้ ว่า ผู้ต้องขังที่สามารถใช้สิทธิในการเข้าถึงระบบหลักประกันสุขภาพจากสิทธิ UC และสิทธิอื่นในปี พ.ศ. 2563 มีจํานวน 325,711 คน (คิดเป็นร้อยละ 94.35 ของจํานวนผู้ต้องขังทั้งหมด) ส่วนผู้ต้องขังที่ไม่สามารถใช้สิทธิในการเข้าถึงระบบหลักประกันสุขภาพเนื่องจากมีปัญหาทางสถานะบุคคลและต่างด้าวมีจํานวน 19,506 คน (คิดเป็นร้อยละ 5.65 ของจํานวนผู้ต้องขังทั้งหมด) ซึ่งเป็นกลุ่มเปราะบาง
3. จากปัญหาข้างต้น คณะทํางานฯ จึงได้ยกร่างข้อเสนอเชิงนโยบายในการจัดระบบบริการและระบบประกันสุขภาพสําหรับผู้ต้องขังที่มีปัญหาสถานะบุคคลและต่างด้าว เพื่อให้กลุ่มบุคคลดังกล่าวสามารถใช้สิทธิในการเข้าถึงระบบหลักประกันสุขภาพได้เมื่อเจ็บป่วยจําเป็น และมีสิทธิที่เทียบเท่ากับประชาชนภายนอกเรือนจํา เพื่อให้เป็นไปตามข้อ 24 (1) ของข้อกําหนดมาตรฐานขั้นต่ําขององค์การสหประชาชาติในการสําหรับปฏิบัติต่อผู้ต้องขัง [The United Nations Standard Minimum Rules for the Treatment of Prisoners (Mandela Rules)] ที่กําหนดให้การให้บริการด้านการรักษาพยาบาลแก่ผู้ต้องขังเป็นความรับผิดชอบของรัฐ โดยผู้ต้องขังควรได้รับการรักษาพยาบาลตามมาตรฐานเช่นเดียวกับที่รัฐจัดให้กับประชาชนอื่น และจะต้องสามารถเข้าถึงบริการที่จําเป็นโดยไม่คิดมูลค่าและไม่เลือกปฏิบัติด้วยเหตุแห่งสถานภาพด้านกฎหมายของตน
15. เรื่อง หลักเกณฑ์การกําหนดค่าตอบแทน ค่าใช้จ่าย เบี้ยประชุม และประโยชน์ตอบแทนอื่นของคณะอนุกรรมการชุดหลักในคณะกรรมการการอุดมศึกษา และคณะกรรมการมาตรฐานการอุดมศึกษา ตามพระราชบัญญัติระเบียบบริหารราชการกระทรวงการอุดมศึกษา วิทยาศาสตร์ วิจัยและนวัตกรรม พ.ศ. 2562
คณะรัฐมนตรีมีมติอนุมัติหลักเกณฑ์การกําหนดค่าตอบแทน ค่าใช้จ่าย เบี้ยประชุม และประโยชน์ตอบแทนอื่นของคณะอนุกรรมการชุดหลักในคณะกรรมการการอุดมศึกษา (กกอ.) และคณะกรรมการมาตรฐานการอุดมศึกษา (กมอ.) ตามพระราชบัญญัติระเบียบบริหารราชการกระทรวงการอุดมศึกษา วิทยาศาสตร์ วิจัยและนวัตกรรม พ.ศ. 2562 ตามที่กระทรวงการอุดมศึกษา วิทยาศาสตร์ วิจัยและนวัตกรรม (อว.) เสนอ ทั้งนี้ ให้มีผลตั้งแต่วันที่คณะรัฐมนตรีมีมติเป็นต้นไป และให้ อว. รับความเห็นของกระทรวงการคลัง กระทรวงศึกษาธิการ สํานักงบประมาณ สํานักงานคณะกรรมการกฤษฎีกา สํานักงานสภาพัฒนาการเศรษฐกิจและสังคมแห่งชาติ สํานักงาน ก.พ. และสํานักงาน ก.พ.ร. ไปพิจารณาดําเนินการในส่วนที่เกี่ยวข้องต่อไป
สาระสําคัญของเรื่อง
เดิมคณะรัฐมนตรีได้เคยมีมติ (24 มีนาคม 2563) อนุมัติหลักเกณฑ์การกําหนดค่าตอบแทน ค่าใช้จ่าย เบี้ยประชุม และประโยชน์ตอบแทนอื่นของคณะอนุกรรมการชุดหลักในคณะกรรมการการอุดมศึกษา (กกอ.) และคณะกรรมการมาตรฐานการอุดมศึกษา (กมอ.) รวม 6 คณะ ไว้แล้ว แต่เนื่องจากข้อมูลที่กระทรวงการอุดมศึกษา วิทยาศาสตร์ วิจัยและนวัตกรรม (อว.) เสนอต่อคณะรัฐมนตรีเพื่อประกอบการพิจารณากําหนดค่าตอบแทนฯ ในคราวนั้นอยู่ในช่วงเปลี่ยนผ่านก่อนจะมีการแต่งตั้ง กกอ. ชุดใหม่ (คณะรัฐมนตรีมีมติเมื่อวันที่ 10 มีนาคม 2563) และการแต่งตั้ง กมอ. (ตามประกาศกระทรวงการอุดมศึกษา วิทยาศาสตร์ วิจัยและนวัตกรรม เรื่อง แต่งตั้งประธานกรรมการและกรรมการผู้ทรงคุณวุฒิในคณะกรรมการมาตรฐานการอุดมศึกษา ประกาศ ณ วันที่ 15 กรกฎาคม 2563) ตามพระราชบัญญัติระเบียบบริหารราชการกระทรวงการอุดมศึกษา วิทยาศาสตร์ วิจัยและนวัตกรรม พ.ศ. 2562 ซึ่งต่อมา กกอ. ได้แต่งตั้งคณะอนุกรรมการชุดหลักเพิ่มเติมอีก จํานวน 6 คณะ (เดิมมีคณะอนุกรรมการชุดหลักจํานวน 5คณะ*) และ กมอ. ได้แต่งตั้งคณะอนุกรรมการชุดหลัก จํานวน 6 คณะ รวมคณะอนุกรรมการชุดหลักใน กกอ. และ กมอ. ในปัจจุบันทั้งสิ้น 17 คณะ ซึ่งที่ผ่านมาคณะอนุกรรมการชุดหลักใน กกอ. และ กมอ. ได้จัดประชุมไปแล้ว และได้เบิกจ่ายเบี้ยประชุมตามมติคณะรัฐมนตรีเมื่อวันที่ 24 มีนาคม 2563 ในอัตราที่แตกต่างกัน กล่าวคือ คณะอนุกรรมการชุดหลัก จํานวน 6 คณะแรก (กกอ. 5 คณะ และ กมอ. 1 คณะ) ได้เบิกจ่ายเบี้ยประชุมในอัตราเบี้ยประชุมของคณะอนุกรรมการชุดหลัก สําหรับคณะอนุกรรมการชุดหลักใน กกอ. ที่ได้แต่งตั้งเพิ่มเติมภายหลังอีก จํานวน 6 คณะ และคณะอนุกรรมการชุดหลักใน กมอ. ที่ได้แต่งตั้งขึ้น จํานวน 6 คณะ นั้น ได้เบิกจ่ายเบี้ยประชุมในอัตราของคณะอนุกรรมการเฉพาะกิจ (อ้างอิงจากอัตราเบี้ยประชุมสําหรับคณะอนุกรรมการทั่วไปตามพระราชกฤษฎีกาว่าด้วยเบี้ยประชุมกรรมการ พ.ศ. 2547) ในครั้งนี้ อว. จึงเสนอคณะรัฐมนตรีเพื่อพิจารณาอนุมัติหลักเกณฑ์การกําหนดค่าตอบแทน ค่าใช้จ่าย เบี้ยประชุม และประโยชน์ตอบแทนอื่นของคณะอนุกรรมการชุดหลักใน กกอ. และ กมอ. เพิ่มเติมอีก รวมทั้งสิ้น 12 คณะ โดยให้สามารถเบิกจ่ายเบี้ยประชุมในอัตราเดียวกับคณะอนุกรรมการชุดหลักตามมติคณะรัฐมนตรี เมื่อวันที่ 24 มีนาคม 2563 ได้
____________________
* หมายเหตุ เดิมคณะรัฐมนตรีได้มีมติ (24 มีนาคม 2563) อนุมัติหลักเกณฑ์การกําหนดค่าตอบแทนฯ ของอนุกรรมการชุดหลัก จํานวน 6 คณะ ต่อมาเมื่อมีการแต่งตั้ง กมอ. (ตามประกาศกระทรวงการอุดมศึกษา วิทยาศาสตร์ วิจัยและนวัตกรรม ณ วันที่ 15 กรกฎาคม 2563) คณะอนุกรรมการด้านมาตรฐานการอุดมศึกษา (เดิมอยู่ภายใต้ กกอ.) ได้ย้ายไปอยู่ภายใต้ กมอ.ส่งผลให้คณะอนุกรรมการชุดหลักในกกอ. (เดิม) เหลือจํานวน 5 คณะ ทั้งนี้ หากรวมกับคณะอนุกรรมการที่แต่งตั้งเพิ่มเติมภายหลังจะรวมเป็น 11 คณะ
16. เรื่อง มติคณะกรรมการสิ่งแวดล้อมแห่งชาติ ครั้งที่ 1/2564
คณะรัฐมนตรีรับทราบตามที่กระทรวงทรัพยากรธรรมชาติและสิ่งแวดล้อม (ทส.) เสนอมติคณะกรรมการสิ่งแวดล้อมแห่งชาติ (กก.วล.) ครั้งที่ 1/2564 เมื่อวันที่ 25 มกราคม 2564 (จํานวน 5 เรื่อง) ซึ่งเป็นการดําเนินการตามมติคณะรัฐมนตรีเมื่อวันที่ 27 มิถุนายน 2538 ที่ให้ถือว่าการประชุม กก.วล. เป็นการประชุมคณะรัฐมนตรีเรื่องสิ่งแวดล้อม และมติคณะรัฐมนตรีเมื่อวันที่ 1 พฤศจิกายน 2548 (เรื่อง มติ กก.วล. ครั้งที่ 10/2548 ครั้งที่ 11/2548 และครั้งที่ 12/2548) รับทราบมติ กก.วล. ครั้งที่ 10/2548 เมื่อวันที่ 19 กันยายน 2548 ที่ให้นํามติ กก.วล. เฉพาะเรื่องที่เกี่ยวข้องกับนโยบายที่สําคัญ และเรื่องที่ กก.วล. พิจารณาได้ข้อยุติแล้วเสนอคณะรัฐมนตรีเพื่อทราบ สรุปได้ ดังนี้
เรื่อง
มติ กก.วล.
1. รายงานการประเมินผลกระทบสิ่งแวดล้อม (จํานวน 4 โครงการ)
1.1 โครงการรถไฟฟ้าสายสีเหลืองส่วนต่อขยาย ช่วงแยกรัชดา - ลาดพร้าว ถึงแยกรัชโยธิน
เห็นชอบตามความเห็นของคณะกรรมการผู้ชํานาญการพิจารณารายงานการวิเคราะห์ผลกระทบสิ่งแวดล้อมต่อรายงานการประเมินผลกระทบสิ่งแวดล้อม ทั้ง 4 โครงการ โดยให้หน่วยงานเจ้าของโครงการดําเนินการ ดังนี้
1) ดําเนินการตามมาตรการป้องกันและแก้ไขผลกระทบสิ่งแวดล้อม รวมทั้งมาตรการติดตามตรวจสอบผลกระทบสิ่งแวดล้อมตามที่กําหนดไว้ในรายงานการประเมินผลกระทบสิ่งแวดล้อมอย่างเคร่งครัด
2) ให้ตั้งบประมาณเพื่อดําเนินการตามมาตรการฯ ที่กําหนดไว้
3) โครงการรถไฟฟ้าสายสีเหลืองฯ ให้พิจารณาดําเนินการเพิ่มเติมในประเด็นต่าง ๆ เช่น การกําหนดแนวทางการเยียวยาผู้ได้รับผลกระทบจากอุบัติเหตุที่เกิดจากการก่อสร้าง และการพิจารณาจุดจอดที่สถานี YLEX01 (บริเวณสํานักงานศาลยุติธรรม) และทางเชื่อมยกระดับที่เหมาะสม
4) โครงการถนนเลี่ยงเมืองสตูลฝั่งตะวันออกฯ ให้พิจารณาดําเนินการเพิ่มเติมในประเด็นการป้องกัน เฝ้าระวังการรุกล้ําใช้ประโยชน์และการขยายตัวของชุมชนในพื้นที่ที่ผ่านป่าชายเลนเสื่อมโทรม และมาตรการด้านสาธารณสุขสําหรับประชาชนที่อาจได้รับผลกระทบจากการก่อสร้าง
5) โครงการทางหลวงหมายเลข 203 ให้ประสานกรมป่าไม้ กรมอุทยานแห่งชาติ สัตว์ป่า และพันธุ์พืช เกี่ยวกับการควบคุมไม่ให้มีผลกระทบต่อภูมิทัศน์และพื้นที่ป่าไม้บริเวณนอกพื้นที่ก่อสร้าง
1.2 โครงการถนนเลี่ยงเมืองสตูลฝั่งตะวันออก ตําบลคลองขุด ตําบลพิมาน อําเภอเมือง จังหวัดสตูล
1.3 โครงการศึกษาออกแบบระบบขนส่งมวลชนโดยระบบราง อําเภอหาดใหญ่ จังหวัดสงขลา
1.4 โครงการทางหลวงหมายเลข 203 (หล่มสัก – หล่มเก่า - เลย)
เรื่อง/โครงการ
มติ กก.วล.
2. การปรับปรุงมาตรฐานควบคุมการระบายน้ําทิ้งจากท่าเทียบเรือประมงบางประเภท
เห็นชอบร่างประกาศ ทส. เรื่อง กําหนดมาตรฐานควบคุมการระบายน้ําทิ้งจากท่าเทียบเรือประมงบางประเภท (ได้แก่ ท่าเทียบเรือประมงพาณิชย์ ท่าเทียบเรือประมงสําหรับการนําเข้าสัตว์น้ํา ท่าเทียบเรือประมงของโรงงานแปรรูปสัตว์น้ํา และท่าเทียบเรือประมงที่มีการขนถ่ายสัตว์น้ําสําหรับการผลิตอาหารสัตว์) ตามความเห็นของคณะกรรมการควบคุมมลพิษ ในการประชุมครั้งที่ 4/2563 เมื่อวันที่ 10 กันยายน 2563 และมอบให้ ทส. (กรมควบคุมมลพิษ) เสนอรัฐมนตรีว่าการกระทรวงทรัพยากรธรรมชาติและสิ่งแวดล้อมพิจารณาลงนามต่อไป
17. เรื่อง รายงานผลการกู้เงินเพื่อปรับโครงสร้างหนี้พันธบัตรรัฐบาล ที่ครบกําหนดเมื่อวันที่ 31 มีนาคม 2564
คณะรัฐมนตรีรับทราบตามที่กระทรวงการคลัง (กค.) เสนอรายงานผลการกู้เงินเพื่อปรับโครงสร้างหนี้พันธบัตรรัฐบาลที่ครบกําหนดเมื่อวันที่ 31 มีนาคม 2564 [เป็นการดําเนินการตามพระราชกําหนดให้อํานาจ กค. กู้เงินและจัดการเงินกู้เพื่อช่วยเหลือกองทุนเพื่อการฟื้นฟูและพัฒนาระบบสถาบันการเงิน ระยะที่สอง พ.ศ. 2545 (พ.ร.ก. กู้เงินฯ พ.ศ. 45) มาตรา 6 ที่บัญญัติให้ในการกู้เงินแต่ละคราวต้องรายงานคณะรัฐมนตรีเพื่อทราบและประกาศในราชกิจจานุเบกษาภายในหกสิบวันนับแต่วันทําสัญญากู้หรือวันออกพันธบัตรหรือตราสารอื่น] สรุปสาระสําคัญได้ ดังนี้
1. กค. ได้ดําเนินการปรับโครงสร้างหนี้พันธบัตรรัฐบาลที่ครบกําหนดเมื่อวันที่ 31 มีนาคม 2564 จํานวน 69,000 ล้านบาท ซึ่งเป็นหนี้ที่ออกภายใต้ พ.ร.ก. กู้เงินฯ พ.ศ. 45 โดยการชําระคืนต้นเงินพันธบัตรรัฐบาลจากเงินนําส่งจากบัญชีผลประโยชน์ จํานวน 18,946.74 ล้านบาท และดําเนินการกู้เงินเพื่อปรับโครงสร้างหนี้โดยการออกตั๋วสัญญาใช้เงินระยะยาวและตั๋วสัญญาใช้เงินระยะสั้น จํานวนรวม 50,053.26 ล้านบาท โดยมีรายละเอียดผลการกู้เงิน ดังนี้
(หน่วย : ล้านบาท)
วันที่ประมูล
วันที่เบิกเงินกู้
อายุ
วงเงิน
อัตราดอกเบี้ยเฉลี่ย
(ร้อยละต่อปี)
1. การกู้เงินเพื่อการปรับโครงสร้างหนี้ โดยการออกตั๋วสัญญาใช้เงิน (พ.ร.ก. กู้เงินฯ พ.ศ. 45) ในปีงบประมาณ พ.ศ. 2564 ครั้งที่ 1
16 มีนาคม 2564
31 มีนาคม 2564
3 ปี
17,448.50
BIBOR 6M – 0.01146
2. การกู้เงินระยะสั้นเพื่อการปรับโครงสร้างหนี้ (พ.ร.ก. กู้เงินฯ พ.ศ. 45) ในปีงบประมาณ พ.ศ. 2564
ครั้งที่ 1
16 มีนาคม 2564
31 มีนาคม 2564
9 เดือน
7,604.76
0.62022
ครั้งที่ 2
16 มีนาคม 2564
31 มีนาคม 2564
3 เดือน